#1511: Pengertian Haji dan Umrah Serta Perbezaannya

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri.  Apakah yang dimaksudkan dengan haji dan umrah dan apakah perbezaan di antara dua perkara tersebut? Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Merujuk kepada persoalan di atas, haji (الحَجُّ) dari segi bahasa adalah
al-Qasd
 (القصدُ) iaitu menuju atau mengunjungi ke sesuatu tempat. Begitu juga dikatakan, “وَرَجُلٌ مَحْجُوجٌ” iaitu lelaki yang dimaksudkan. (Lihat
Lisan al-‘Arab
, 2/226). Menurut Ibn Faris, maknanya ialah menuju ke al-Bait al-Haram bagi mengerjakan manasik. (Lihat
Maqayis al-Lughah
, 2/29).
Manakala dari segi istilah syarak:
Pertama
 mazhab Hanafi:
Abu al-Barakat al-Nasafi daripada kalangan ulama mazhab Hanafi mendefinisikan haji sebagai menziarahi atau mengunjungi tempat tertentu pada masa-masa tertentu dengan amalan-amalan tertentu. (Lihat
Kanz al-Daqa’iq
, hlm. 226).
‘Ala’uddin al-Haskafi menjelaskan lagi definisi ini dengan mengatakan, menziarahi itu adalah melakukan tawaf dan berwuquf di tempat-tempat tertentu iaitu di Kaabah dan Arafah, pada masa-masa tertentu iaitu bagi tawaf bermula dari waktu fajar hari
al-Nahr
 sehingga akhir umurnya, manakala bagi wuquf bermula dari gelincir matahari hari Arafah hingga waktu fajar hari
al-Nahr
, dengan amalan-amalan tertentu iaitu dalam keadaan berihram dengan niat haji. (Lihat
al-Durr al-Mukhtar
, hlm. 155;
Hasyiah Ibn ‘Abidin
, 2/454).
Kedua
 mazhab Maliki:
Syeikh al-Dardir daripada kalangan ulama mazhab Maliki pula mendefinisikan haji sebagai berwuquf di Arafah, mengerjakan tawaf di Baitullah (Kaabah) sebanyak tujuh pusingan, melakukan sa‘ie antara Safa dan Marwah, demikianlah juga dalam bentuk tertentu dengan berihram. Al-Dusuki menjelaskan, yang dimaksudkan “dengan berihram” ialah perbuatan berwuquf, tawaf ifadhah dan sa‘ie dilakukan dalam keadaan berihram. (Lihat
al-Syarh al-Kabir li al-Syeikh al-Dardir wa Hasyiah al-Dusuqi
, 2/2).
Ketiga
mazhab Syafi‘i:
Ulama dalam kalangan mazhab al-Syafi‘i pula mendefinisikan haji sebagai menuju atau mengunjungi Kaabah bagi mengerjakan manasik atau menuju ke Makkah bagi mengerjakan amalan-amalan tertentu pada masa-masa tertentu. (Lihat
al-Mu‘tamad fi al-Fiqh al-Syafi‘i
, 2/255;
Mughni al-Muhtaj
, 2/205).
Pengarang
al-Fiqh al-Manhaji
 menyebutkan, haji dari sudut syarak bermaksud mengunjungi Baitullah al-Haram untuk melakukan ibadah tertentu, dengan syarat-syarat yang khusus. (Lihat
al-Fiqh al-Manhaji ‘ala Mazhab al-Imam al-Syafi‘i
, 2/113).
Keempat
mazhab Hanbali:
Al-Buhuti daripada kalangan ulama mazhab Hanbali mendefinisikan haji sebagai menuju atau mengunjungi Makkah bagi mengerjakan amalan-amalan tertentu pada masa-masa tertentu. (Lihat
Syarh Muntaha al-Iradat
, 1/511).
Ibn Qudamah mentakrifkan haji dari segi syarak sebagai nama bagi perbuatan-perbuatan yang tertentu. (Lihat
al-Mughni
, 5/5).
Oleh itu, kita dapat melihat bahawa takrifan dari segi syarak yang diberikan oleh para ulama tidak jauh berbeza. Ringkasnya, haji dari sudut syarak bermaksud menuju ke tempat tertentu (iaitu Baitullah dan Arafah) pada waktu-waktu tertentu (iaitu bulan-bulan haji) bagi melakukan amalan-amalan khusus iaitu berwuquf di Arafah, tawaf, dan sa‘ie serta lain-lain amalan haji dengan syarat-syarat yang khusus.
Haji merupakan salah satu rukun Islam dan menjadi kewajipan kepada seluruh umat Islam lelaki mahupun wanita bagi yang berkemampuan untuk melaksanakannya. Pelaksanaannya itu pula dikira wajib hanya sekali seumur hidup, dan jika dilakukan lebih daripada itu maka ia dikira sunat.
Antara dalil-dalil al-Quran dan al-Sunnah tentang kewajipan mengerjakan ibadah haji adalah seperti firman Allah SWT:
وَلِلَّـهِ عَلَى النَّاسِ حِجُّ الْبَيْتِ مَنِ اسْتَطَاعَ إِلَيْهِ سَبِيلًا
Maksudnya:
“Dan Allah mewajibkan manusia mengerjakan ibadat Haji dengan mengunjungi Baitullah iaitu sesiapa yang mampu sampai kepadanya.”
 (Surah Ali ‘Imran: 97)
Istita‘ah
 (berkemampuan) yang dimaksudkan dalam firman Allah SWT di atas bukanlah pada kekuatan jasmani. Ini kerana jika yang dikehendaki oleh Allah SWT dengannya ialah kekuatan jasmani, maka ia tidak perlu disebutkan kerana telah diketahui bahawa Allah SWT tidak pernah membebankan seseorang melainkan dia mampu untuk menggalasnya. (Lihat
al-Muhalla,
7/54
;
Subul al-Salam,
2/180
).
Selain itu, Ibn Kathir menyebutkan, adapun
istita‘ah
 (kemampuan) adalah kemampuan seseorang dari sudut (dia mengerjakan haji) untuk dirinya dan orang lain. (Lihat
Tafsir al-Quran  al-‘Azim,
1/364
).
Selain itu, Allah SWT berfirman:
وَأَذِّنْ فِي النَّاسِ بِالْحَجِّ
Maksudnya:
“Dan serukanlah umat manusia untuk mengerjakan ibadat Haji.”
(Surah al-Hajj: 27)
Syeikh al-Sa‘di ketika menafsirkan ayat di atas menyatakan, maksudnya adalah beritahu kepada mereka mengenai ibadat haji tersebut, dan ajaklah mereka kepadanya. Sampaikan kepada mereka sama ada orang yang dekat dan jauh tentang kewajipan haji dan keutamaannya. Hal ini kerana jika kamu telah memanggil mereka, pasti mereka akan datang kepadamu sebagai orang-orang yang mengerjakan haji atau umrah. (Lihat
Tafsir al-Sa‘di
, 1/536).
Seterusnya pengertian umrah pula adalah seperti berikut:
Umrah (عمرة) dari segi bahasa bermaksud ziarah, manakala dari segi istilah yang disepakati oleh kebanyakan ulama adalah tawaf di Baitullah, dan sa‘ie di antara Safa dan Marwah dengan ihram. (Lihat
al-Mausu‘ah al-Fiqhiyyah al-Kuwaitiyyah,
30/314
).
Sebahagian ulama berpendapat bahawa hukum melaksanakan umrah adalah wajib atau fardhu bagi orang yang belum melaksanakannya dan dia mampu untuk melaksanakannya. Hal ini berdasarkan firman Allah SWT:
وَأَتِمُّوا الْحَجَّ وَالْعُمْرَةَ لِلَّهِ
Maksudnya
: “
Dan sempurnkanlah ibadah haji dan umrah kerana Allah.”
(Surah al-Baqarah: 196)
Inilah pendapat yang  sahih daripada mazhab al-Syafi‘i. Namun sebahagian ulama yang lain seperti Imam Malik dan Imam Abu Hanifah berpendapat bahawa ibadah umrah itu hukumnya adalah sunat muakkad pada umrah yang pertama. (Lihat
al-Mausu‘ah al-Fiqhiyyah al-Kuwaitiyyah,
30/ 315).
Kemudian, berkenaan perbezaan antara ibadah haji dan umrah pula, kami ringkaskan di sini mengenainya seperti berikut:
Haji hanya dikerjakan pada bulan-bulan haji sahaja, iaitu bermula 1 Syawal sehingga terbit fajar 10 Zulhijjah. Manakala waktu umrah pula adalah pada bila-bila masa sepanjang tahun.
Haji adalah wajib bagi setiap individu yang berkemampuan secara sepakat para ulama, manakala umrah pula adalah sunat dilakukan jika berkemampuan (mengikut sebahagian pendapat).
Haji memerlukan wuquf di Arafah pada hari 9 Zulhijjah, bermalam di Muzdalifah dan di Mina serta melontar jamrah manakala umrah tiada wukuf serta perkara-perkara yang disebutkan tadi.
Rukun haji ada lima iaitu berniat ihram, wuquf di Arafah, tawaf, sa‘ie dan tahallul, manakala umrah hanya empat iaitu berniat ihram, tawaf, sa‘ie dan tahallul.
Semoga dengan sedikit penjelasan dari kami berkenaan haji dan umrah dapat memberikan sedikit sebanyak pengetahuan kepada pembaca serta bakal-bakal jemaah haji yang akan mengerjakan ibadah haji. Kami berharap supaya setiap amalan kita diterima oleh Allah SWT dan kami turut mendoakan bakal jemaah haji selamat mengerjakan ibadah haji dan dikurniakan haji yang mabrur.
Di antara tanda-tanda haji mabrur adalah sekembalinya daripada ibadah haji, seseorang itu sentiasa dalam keadaan zuhud dan merendah diri dalam hal dunia serta sentiasa bersemangat dalam mengejar akhirat. Kami berharap agar kita juga termasuk dalam golongan tersebut.
Kami akhiri dengan sepotong doa:
اللَّهُمَّ اجْعَلْ حَجًّا مَبْرُوْرًا وَسَعْيًا مَشْكُوْرًا وَذَنْبًا مَغْفُوْرًا
Maksudnya:

“Semoga Allah menganugerahkan haji yang mabrur, usaha yang disyukuri dan dosa yang diampuni.”
Bertarikh: 16 Mei 2023 bersamaan 27 Syawal 1444H


#1512: Hukum Mengerjakan Ibadah Haji

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Apakah hukum mengerjakan ibadah haji bagi seorang Muslim? Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Ibadah haji merupakan salah satu rukun Islam yang lima, yang wajib dilaksanakan oleh setiap Muslim yang mukallaf. Justeru, setiap Muslim mestilah menanam di dalam hati serta berazam untuk menunaikan ibadah haji dan sentiasa berusaha sedaya mungkin dalam melaksanakan perintah Allah SWT tersebut.
Pada asasnya, semua ulama bersepakat mengenai kefardhuan dan kewajipan menunaikan ibadah haji berdasarkan al-Quran, al-Sunnah dan ijma‘. Hal ini jelas seperti mana firman Allah SWT:
وَلِلَّـهِ عَلَى النَّاسِ حِجُّ الْبَيْتِ مَنِ اسْتَطَاعَ إِلَيْهِ سَبِيلًا
Maksudnya:
“Dan Allah mewajibkan manusia mengerjakan ibadat Haji dengan mengunjungi Baitullah iaitu sesiapa yang mampu sampai kepadanya.”
 (Surah Ali ‘Imran: 97)
Syeikh al-Maraghi ketika menafsirkan ayat di atas, menerangkan bahawa ibadah haji ini diwajibkan kepada setiap orang Muslim yang mukallaf yang berkemampuan. Hal ini kerana, perintah haji merupakan satu penghormatan besar kepada Baitullah bermula dari zaman Nabi Ibrahim A.S sehinggalah ke zaman Nabi Muhammad SAW. Justeru, pelaksanaan ibadah haji dan umrah mampu menjadi mercu tanda dan bukti pengabdian setiap hamba kepada Penciptanya. (Lihat
Tafsir al-Maraghi
,
2/853).
Selain itu, Allah SWT berfirman:
وَأَذِّنْ فِي النَّاسِ بِالْحَجِّ
Maksudnya:
“Dan serukanlah umat manusia untuk mengerjakan ibadat Haji.”
(Surah al-Hajj: 27)
Syeikh al-Sa‘di ketika menafsirkan ayat di atas menyatakan, maksudnya adalah beritahu kepada mereka mengenai ibadat haji tersebut, dan ajaklah mereka kepadanya. Sampaikan kepada mereka sama ada orang yang dekat dan jauh tentang kewajipan haji dan keutamaannya. Hal ini kerana jika kamu telah memanggil mereka, pasti mereka akan datang kepadamu sebagai orang-orang yang mengerjakan haji atau umrah. (Lihat
Tafsir al-Sa‘di
, 1/536).
Seterusnya, Nabi SAW turut menegaskan berkenaan hal tersebut melalui sabdanya:
بُنِيَ الإِسْلاَمُ عَلَى خَمْسٍ شَهَادَةِ أَنْ لاَ إِلَهَ إِلاَّ اللَّهُ وَأَنَّ مُحَمَّدًا عَبْدُهُ وَرَسُولُهُ وَإِقَامِ الصَّلاَةِ وَإِيتَاءِ الزَّكَاةِ وَحَجِّ الْبَيْتِ وَصَوْمِ رَمَضَانَ
Maksudnya:

“
Islam didirikan di atas lima perkara: Bersaksi bahawa tiada Tuhan yang disembah melainkan Allah SWT dan Nabi Muhammad SAW adalah hamba-Nya dan utusan-Nya, mendirikan solat, mengeluarkan zakat,
menunaikan haji ke Baitullah
, dan berpuasa di bulan Ramadhan.
”
Riwayat Muslim (16)
Muhammad al-Amin al-Harari ketika menjelaskan lafaz “وَحَجِّ الْبَيْتِ” menyatakan, tujuannya adalah untuk mengerjakan ibadah khusus, bagi mereka yang mampu untuk menunaikannya. (Lihat
al-Kaukab al-Wahhaj Syarh Sahih Muslim
, 2/132).
Malah para ulama telah bersepakat memutuskan bahawa haji adalah fardhu, tanpa seorang pun dalam kalangan mereka berpendapat sebaliknya. Oleh itu, mereka menghukumkan kafir kepada sesiapa yang mengingkari sesuatu yang yang telah
thabit
dengan al-Quran, al-Sunnah dan ijma‘. (Lihat
al-Fiqh al-Manhaji
, 2/115).
Mengenai hal ini juga, Ibn Hazm menyatakan, para ulama telah bersepakat bahawa seorang Muslim yang merdeka, berakal, baligh, dan memiliki tubuh badan yang sihat dengan dua tangan, penglihatan (yang baik) dan dua kaki, serta yang mempunyai bekalan dan kenderaan, serta sesuatu (yakni nafkah) yang ditinggalkan kepada ahli keluarganya untuk suatu tempoh pemergiannya, begitu juga tidak terdapat pada jalannya lautan mahupun ketakutan, dan tidak pula ibu bapanya atau salah seorang daripada mereka menghalangnya, maka diwajibkan ke atasnya haji. (Lihat
Maratib al-Ijma‘,
 hlm. 41).
Selain daripada itu, Habib Hasan bin Ahmad al-Kaff menyatakan, para ulama telah bersepakat bahawa hukum mengerjakan ibadah haji adalah fardhu ain. Dalam erti kata lain, jika ia adalah
hajjah al-Islam
 (haji kali pertama) dan memenuhi syarat-syarat wajib untuk mengerjakan haji, maka ia adalah fardhu ain ke atasnya. Syarat-syarat tersebut ialah Islam, mumayyiz, baligh, merdeka dan
istita‘ah
 (berkemampuan). (Lihat
al-Taqrirat al-Sadidah
, hlm. 470-472).
Justeru, ibadah haji wajib dikerjakan sekali seumur hidup bagi mereka yang berkemampuan.
Selain itu, para ulama juga bersepakat mengatakan bahawa seseorang itu hanya diwajibkan haji sekali sahaja seumur hidupnya iaitu
hajjah al-Islam
 kecuali jika dia bernazar, maka ia wajib ditunaikan. (Lihat
al-Ijma‘
 oleh Ibn al-Munzir, hlm. 51;
al-Fiqh al-Manhaji
, 2/116). Ini berdasarkan hadith Nabi SAW:
يَا أَيُّهَا النَّاسُ قَدْ فَرَضَ عَلَيْكُمُ الْحَجَّ فَحَجُّوا. فَقَالَ رَجُلٌ: أَفِي كُلِّ عَامٍ يَا رسول الله؟ فَسَكَتَ عَنْهُ حَتَّى أَعَادَهُ ثَلاَثًا، ثُمَّ قَالَ: ذَرُونِي مَا تَرَكْتُكُمْ، وَلَوْ قُلْتُ نَعَمْ لَوَجَبَتْ، وَلَمَا اسْتَطَعْتُمْ، وَإِنَّمَا أَهْلَكَ مَنْ كَانَ قَبْلَكُمْ كَثْرَةِ سُؤَالِهِمْ، وَاخْتِلاَفِهِمْ عَلَى أَنْبِيَائِهِمْ، فَإِذَا أَمَرْتُكُمْ بِشَيْءِ فَأتُوا مِنْه مَا اسْتَطَعْتُمْ وَإِذَا نَهَيْتُكُمْ عَنْ شَيْءٍ فَاجْتَنِبُوهُ
Maksudnya:
 “
Wahai manusia! Telah difardhukan atas kamu ibadah haji, maka hendaklah kamu lakukannya. Lalu, seorang lelaki bertanya: ‘Apakah pada setiap tahun wahai Rasulullah?’ Baginda terus diam sehingga pemuda tersebut mengulanginya sebanyak tiga kali. Kemudian, Baginda bersabda: ‘Biarkanlah aku, selagi aku membiarkan kamu. Jika aku berkata ya, bererti aku mewajibkannya dan sedangkan kamu tidak mampu melakukannya. Sesungguhnya binasa umat terdahulu sebelum kamu adalah disebabkan banyaknya pertanyaan dan menyalahi Nabi mereka. Justeru, apabila aku memerintahkan sesuatu, lakukanlah sedaya upaya kamu, dan apabila aku melarangnya, hendaklah kamu jauhi.’
”
Riwayat Muslim (1337); riwayat al-Nasa’i (2619); riwayat Ahmad (10615); riwayat al-Baihaqi (8877).
Namun, ibadah haji dan umrah ini dikira sunat untuk dikerjakan secara berulang-ulang kali. Ini kerana terdapat banyak kelebihan yang telah dijanjikan kepada sesiapa yang melaksanakan ibadah haji dan umrah dengan penuh keikhlasan dan ketakwaaan.
Daripada Abu Hurairah R.A, Rasulullah SAW bersabda:
الْعُمْرَةُ إِلَى الْعُمْرَةِ كَفَّارَةٌ لِمَا بَيْنَهُمَا وَالْحَجُّ الْمَبْرُورُ لَيْسَ لَهُ جَزَاءٌ إِلاَّ الْجَنَّةُ
Maksudnya:
“Ibadah umrah kepada umrah berikutnya adalah kaffarah (penghapusan dosa) di antara kedua-duanya. Dan haji yang mabrur tiada balasan (bagi pelakunya) melainkan syurga).”
Riwayat al-Bukhari (1773) dan Muslim (1449)
Hadith di atas jelas menunjukkan kepada kita bahawa pensyariatan ibadah haji dan umrah merupakan satu pensyariatan yang agung di sisi Allah SWT. Hal ini jelas dapat dilihat berdasarkan hadith yang telah dinyatakan seperti di atas. Nabi SAW telah menjanjikan balasan syurga kepada sesiapa yang mencapai tahap
mabrur
 dalam pelaksanaan ibadah hajinya. Begitu juga kepada sesiapa yang melaksanakan ibadah umrah secara berulang kali, dosa-dosa kecil mereka akan dihapuskan sepanjang tempoh jarak ibadah umrah tersebut.
Kesimpulan
Berdasarkan kepada kenyataan dan perbincangan di atas, kami berpandangan bahawa wajib ke atas setiap Muslim yang berkemampuan untuk melaksanakan ibadah haji dan umrah paling kurang sekali seumur hidup mereka. Namun, bagi mereka yang mempunyai kecukupan dan kemampuan yang lebih, disunatkan bagi mereka untuk mengulangi ibadah haji dan umrah pada tahun-tahun yang berikutnya.
Di sini, kami mengambil peluang untuk saling menasihati kepada semua jemaah haji dan umrah agar menanam di dalam jiwa masing-masing niat dan tekad untuk menjadi
dhuyuf al-Rahman
walaupun sekali seumur hidup mereka. Justeru, berusahalah untuk melaksanakan ibadah haji dan umrah dengan sebaik mungkin, persiapkanlah bekalan dari segi mental dan fizikal agar kita dapat menumpukan sepenuh perhatian dalam pelaksanaan ibadah yang kita kerjakan.
Semoga Allah SWT memberikan kefahaman yang jelas kepada kita semua dalam beragama. Ameen.
Bertarikh: 16 Mei 2023 bersamaan 27 Syawal 1444H


#1513: Hukum Mengerjakan Ibadah Umrah

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Apakah hukum mengerjakan ibadah umrah bagi seorang Muslim? Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Umrah dari segi bahasa bermaksud ziarah, manakala dari segi istilah yang disepakati oleh kebanyakan ulama adalah tawaf di Baitullah, dan sa‘ie di antara Safa dan Marwah dengan ihram. (Lihat
al-Mausu‘ah al-Fiqhiyyah al-Kuwaitiyyah,
30/314).
Umumnya, para ulama berbeza pendapat berkenaan hukum umrah kepada dua pendapat.
Pendapat pertama
menyatakan, hukum umrah adalah sunat dan tidak wajib. Ini adalah sebagaimana pendapat ulama dalam mazhab Maliki dan majoriti ulama mazhab Hanafi, yang berpendapat umrah adalah sunat muakkad sekali seumur hidup — iaitu pada umrah pertama. Sebahagian ulama mazhab Hanafi pula berpendapat ia adalah wajib sekali seumur hidup mengikut istilah wajib di sisi ulama mazhab Hanafi. (Lihat
Badai‘ al-Sanai‘,
 2/226;
al-Mausu‘ah al-Fiqhiyyah al-Kuwaitiyyah,
30/314).
Selain itu, ini juga merupakan salah satu pendapat dalam mazhab Syafi‘i iaitu
qaul qadim
 dan satu riwayat dalam mazhab Hanbali. Imam al-Nawawi menyebutkan, dalam
qaul qadim
 dinyatakan bahawa umrah adalah sunat yang digalakkan dan bukannya fardhu sebagaimana disebutkan oleh al-Qadhi Abu al-Tayyib dalam komentarnya dan dinaskan mengenainya oleh Imam al-Syafi‘i dalam kitab
Ahkam al-Quran
. (Lihat
al-Majmu‘ Syarh al-Muhazzab
, 7/7).
Begitulah juga Ibn Qudamah menyebutkan, dalam riwayat kedua daripada mazhab Hanbali menyatakan bahawa hukum umrah adalah tidak diwajibkan, dan diriwayatkan pendapat tersebut daripada Ibn Mas‘ud. Ini juga merupakan pendapat Imam Malik, Abu Thaur dan ashab a
l-Ra’yi
 (ulama mazhab Hanafi). (Lihat
al-Mughni
, 5/13).
Mereka yang berpendapat bahawa umrah adalah sunat dan tidak diwajibkan berhujah berdasarkan beberapa dalil. Di antaranya, hadith Jabir bin Abdullah R.Anhuma bahawa:
أَنَّ النَّبِيَّ صَلَّى اللَّهُ عَلَيْهِ وَسَلَّمَ سُئِلَ عَنِ العُمْرَةِ أَوَاجِبَةٌ هِيَ؟ قَالَ: لَا، وَأَنْ تَعْتَمِرُوا هُوَ أَفْضَلُ
Maksudnya:
 “
Nabi SAW ditanya mengenai umrah, adakah ia diwajibkan? Baginda menjawab: ‘Tidak, tetapi jika engkau melakukan umrah, maka hal itu adalah afdhal.’
”
Riwayat al-Tirmizi (931) dan beliau menilainya sebagai hasan sahih.
Kemudian Imam al-Tirmizi menyebutkan, pendapat ini (iaitu ia adalah afdhal) adalah pendapat sebahagian ulama. Mereka menyatakan, umrah hukumnya adalah tidak diwajibkan. (Lihat
Sunan al-Tirmizi
, 3/261).
Begitu juga hadith Talhah bin ‘Ubaidullah R.A bahawa:
الْحَجُّ جِهَادٌ وَالْعُمْرَةُ تَطَوُّعٌ
Maksudnya:
 “
Haji itu adalah jihad dan umrah adalah disunatkan (tatawwu‘).
”
Riwayat Ibn Majah (2989); al-Tabarani dalam
al-Mu‘jam al-Ausat
 (6723); Ibn Hajar al- ‘Asqalani dalam
al-Talkhis al-Habir
 (3/842) menilai sanadnya sebagai dha‘if.
Selain itu juga, umrah adalah ibadah (
nusuk
) yang tidak ditentukan waktunya (kerana ia boleh dilakukan sepanjang tahun), maka hukumnya tidak wajib sebagaimana tawaf semata-mata. (Lihat
al-Mughni
, 5/13).
Pendapat kedua
 menyatakan, hukum umrah adalah fardhu. Ini adalah pendapat yang kuat dalam mazhab Syafi‘i dan riwayat yang kuat dalam mazhab Hanbali. Selain itu, ini juga adalah pendapat yang dipilih oleh Imam al-Bukhari.
Habib Hasan bin Ahmad al-Kaff menyatakan, hukum umrah adalah fardhu ain mengikut mazhab Syafi‘i dan tidak diwajibkan melainkan hanya sekali sahaja seumur hidup. (Lihat
al-Taqrirat al-Sadidah
, hlm. 470). Imam al-Nawawi menyebutkan, pendapat yang sahih dalam mazhab Syafi‘i dengan kesepakatan para ashab (ulama mazhab Syafi‘i) dan dinaskan oleh Imam al-Syafi‘i dalam
qaul jadid
, hukum umrah adalah fardhu. Ini juga merupakan pendapat Umar, Ibn Abbas, Ibn Umar, Jabir, Tawus, ‘Ata’, Ibn al-Musayyib, Sa‘id bin Jubair, al-Hasan al-Basri, Ibn Sirin, al- Sya‘bi, Masruq, Abu Burdah bin Abu Musa al-Hadhrami, Abdullah bin Syaddad, al-Thauri, Ahmad, Ishaq, Ibn ‘Ubaid dan Daud. (Lihat
al-Majmu‘ Syarh al-Muhazzab
, 7/7).
Dalam kitabnya yang lain, Imam al-Nawawi menyebutkan, umrah merupakan kefardhuan kepada mereka yang mampu sama seperti haji. Inilah mazhab yang sahih daripada pendapat Imam al-Syafi‘i sebagaimana terdapat nas dalam kitab-kitabnya yang baru. Begitu juga ia tidak diwajibkan untuk melakukan umrah kecuali sekali sahaja sepertimana haji. Namun begitu, umrah disunatkan untuk diperbanyakkan, lebih-lebih lagi pada bulan Ramadhan. (Lihat
al-Taudhih Syarh al-Idhah fi Manasik al-Hajj wa al-‘Umrah
 oleh Dr Zulkifli al-Bakri, hlm. 306).
Begitu juga Ibn Qudamah menyatakan, umrah adalah diwajibkan ke atas sesiapa yang diwajibkan haji. Diriwayatkan pendapat ini daripada Umar, Ibn Abbas, Zaid bin Thabit, Ibn Umar, Sa‘id bin al-Musayyib, Sa‘id bin Jubair, ‘Ata’, Tawus, Mujahid, al-Hasan, Ibn Sirin, dan al-Sya‘bi. Selain itu, ini juga merupakan pendapat al-Thauri, Ishaq, dan al-Syafi‘i dalam salah satu pendapatnya. (Lihat
al-Mughni
, 5/13).
Mereka yang berpendapat berkenaan kefardhuan umrah berhujahkan dengan beberapa dalil. Di antaranya, firman Allah SWT:
وَأَتِمُّوا الْحَجَّ وَالْعُمْرَةَ لِلَّهِ
Maksudnya
: “
Dan sempurnkanlah ibadah haji dan umrah kerana Allah.”
(Surah al-Baqarah: 196)
Ayat di atas bermaksud lakukanlah kedua-duanya dengan sempurna. Dalam ayat di atas, digunakan kalimat perintah pada haji dan umrah yang menunjukkan kepada kefardhuan kedua-duanya. (Lihat
al-Mausu‘ah al-Fiqhiyyah al-Kuwaitiyyah,
30/315).
Ibn Qudamah menjelaskan lagi, perintah dalam ayat di atas menunjukkan kepada wajib, kemudian ia
di‘atafkan
[1]
 kepada kalimat haji. Pada asalnya,
 al-Ma‘tuf
[2]
 dan
al-Ma‘tuf ‘alaih
[3]
 adalah sama (dari segi hukum).
Begitu juga hadith Aisyah R.Anha, katanya:
قُلْتُ: يَا رَسُولَ اللَّهِ عَلَى النِّسَاءِ جِهَادٌ؟ قَالَ: نَعَمْ، عَلَيْهِنَّ جِهَادٌ، لَا قِتَالَ فِيهِ: الْحَجُّ وَالْعُمْرَةُ
Maksudnya:
 “
Aku bertanya: ‘Wahai Rasulullah, adakah jihad bagi kaum wanita?’ Baginda menjawab: ‘Ya, jihad tanpa peperangan, iaitu haji dan umrah.’
”
Riwayat Ibn Majah (2901) dan lafaz hadith daripadanya; riwayat al-Bukhari (2876); al-Nasa’i (2628) dan Ahmad (25322)
Menurut al-Sindi, haji dan umrah menyerupai jihad dari sudut kedua-duanya memerlukan permusafiran dan meninggalkan negeri (tanah air) serta bersusah payah. (Lihat
Hasyiah al-Sindi ‘ala Sunan Ibn Majah
, 2/212).
Selain daripada itu, Imam al-Tirmizi selepas menyebutkan hadith Jabir bin Abdullah R.Anhuma di atas (berkenaan pendapat yang menyatakan umrah adalah afdhal) dalam kitabnya, beliau menukilkan pula selepasnya kenyataan Imam al-Syafi‘i yang menyebutkan, umrah adalah sunnah. Kami tidak mengetahui seorangpun yang memberi kelonggaran untuk meninggalkannya. Begitu juga tidak terdapat mana-mana riwayat yang
thabit
yang menunjukkan bahawa ia adalah disunatkan (
tatawwu‘
). Terdapat riwayat daripada Nabi SAW berkenaan hal itu dengan sanad, tetapi ia adalah dha‘if dan tidak boleh dijadikan sebagai hujah. Apatah lagi telah sampai kepada kami riwayat daripada Ibn Abbas bahawasanya beliau mewajibkan ibadah umrah. Kesemuanya ini adalah kalam Imam al-Syafi‘i. (Lihat
Sunan al-Tirmizi
, 3/261).
Imam al-Bukhari menyebutkan dalam kitab sahihnya, “Bab Kewajipan Umrah dan Keutamaannya.” Kemudian, beliau membawakan di bawah bab tersebut pendapat Ibn Umar R.Anhuma yang menyebutkan:
لَيْسَ أَحَدٌ إِلَّا وَعَلَيْهِ حَجَّةٌ وَعُمْرَةٌ
Maksudnya:
 “
Tidaklah seorang Muslim itu melainkan berkewajipan untuk melaksanakan haji dan umrah
.”
Begitu juga pendapat Ibn Abbas R.Anhuma yang menyebutkan:
إِنَّهَا لَقَرِينَتُهَا فِي كِتَابِ اللَّهِ: {وَأَتِمُّوا الحَجَّ وَالعُمْرَةَ لِلَّهِ}
Maksudnya:
 “
Sesungguhnya (umrah disebutkan) beriringan (dengan haji) dalam kitab Allah,
“وَأَتِمُّوا الحَجَّ وَالعُمْرَةَ لِلَّهِ”
(Maksudnya: “Dan sempurnakanlah ibadat Haji dan Umrah kerana Allah.”)[Surah al-Baqarah: 196].
”
Dr. Mustafa Dib al-Bugha menyebutkan lafaz “لَقَرِينَتُهَا” bermaksud umrah disebut beriringan dengan haji dalam al-Quran dalam ayat yang disebutkan, dengan perintah untuk menyempurnakan kedua-duanya. Perintah menunjukkan kepada wajib, maka ini menunjukkan bahawa umrah itu adalah diwajibkan seperti mana haji. (Lihat
Sahih al-Bukhari
, 2/529).
Kesimpulannya
Berdasarkan kepada perbincangan dan perbahasan di atas,
kami berpendapat bahawa hukum umrah adalah diwajibkan ke atas setiap Muslim yang berkemampuan dan memenuhi syarat-syaratnya paling kurang sekali seumur hidup
. Inilah pendapat yang lebih kuat sesuai dengan pengamalan mazhab setempat di negara kita. Selain itu, pendapat ini juga dilihat lebih berhati-hati dan keluar daripada khilaf mereka yang mewajibkannya. Terdapat kaedah menyebutkan:
الخُرُوجُ مِنَ الخِلَافِ مُسْتَحَبٌّ
Maksudnya:
 “
Keluar daripada khilaf adalah digalakkan (sunat).
” (Lihat
al-Qawaid al-Fiqhiyyah baina al-Asalah wa al-Taujih
, 14/1).
Selain daripada itu, bagi mereka yang mempunyai kecukupan dan kemampuan yang lebih, disunatkan bagi mereka untuk mengulangi ibadah umrah pada tahun-tahun yang berikutnya, lebih-lebih lagi pada bulan Ramadhan disebabkan oleh besarnya ganjaran yang disediakan. Di antaranya, riwayat daripada Abu Hurairah R.A bahawa Rasulullah SAW bersabda:
العُمْرَةُ إِلَى العُمْرَةِ كَفَّارَةٌ لِمَا بَيْنَهُمَا، وَالحَجُّ المَبْرُورُ لَيْسَ لَهُ جَزَاءٌ إِلَّا الجَنَّةُ
Maksudnya:
 “
Satu umrah ke umrah lain adalah penghapus dosa di antara keduanya, dan haji yang mabrur, tidak ada balasan baginya (yang mengerjakannya) selain syurga.
”
Riwayat al-Bukhari (1773) dan Muslim (1349)
Begitu juga hadith daripada Ibn Abbas R.Anhuma, katanya:
قَالَ رَسُولُ اللَّهِ صَلَّى اللهُ عَلَيْهِ وَسَلَّمَ لِامْرَأَةٍ مِنَ الأَنْصَارِ: مَا مَنَعَكِ أَنْ تَحُجِّينَ مَعَنَا؟ قَالَتْ: كَانَ لَنَا نَاضِحٌ، فَرَكِبَهُ أَبُو فُلاَنٍ وَابْنُهُ – لِزَوْجِهَا وَابْنِهَا – وَتَرَكَ نَاضِحًا نَنْضَحُ عَلَيْهِ. قَالَ: فَإِذَا كَانَ رَمَضَانُ اعْتَمِرِي فِيهِ، فَإِنَّ عُمْرَةً فِي رَمَضَانَ حَجَّةٌ.
Maksudnya:
“
Rasulullah SAW bersabda kepada seorang wanita daripada kaum Ansar: ‘Apakah yang menghalangmu daripada melaksanakan haji bersama kami?’ Dia (wanita itu) menjawab: ‘Kami memiliki unta, namun unta tersebut sudah ditunggang oleh Abu Fulan dan puteranya – yakni unta itu adalah milik suaminya dan puteranya. – Dan dia meninggalkan unta lainnya untuk kami gunakan untuk menyiram tanaman.’ Baginda bersabda: ‘Apabila bulan Ramadhan tiba, lakukanlah umrah pada waktu itu kerana sesungguhnya umrah pada bulan Ramadhan adalah haji (yakni pahalanya sama seperti haji).’
”
Riwayat al-Bukhari (1782)
Semoga Allah SWT memberikan kefahaman yang jelas kepada kita semua dalam beragama. Ameen.
[1]

‘Ataf
 (عطف) dalam konteks bahasa Melayu adalah kata hubung. Contohnya seperti dan, atau, namun dan seumpamanya.
[2]

al-Ma‘tuf
 (المعطوف) ialah kalimat yang berada sebelum huruf
‘ataf
.
[3]

al-Ma‘tuf ‘alaih
(المعطوف عليه) ialah kalimat yang berada selepas huruf
‘ataf.
Bertarikh: 16 Mei 2023 bersamaan 27 Syawal 1444H


#1530: Pengertian Tahallul

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Apakah yang dimaksudkan dengan tahallul dan apakah perbezaan di antara tahallul haji dan umrah?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Tahallul
(التَّحَلُّلُ) dari segi bahasa ialah menjadi boleh atau dihalalkan. Menurut syarak pula perkataan tahallul bermaksud membebaskan diri daripada larangan yang terdapat semasa dalam waktu ihram.
Dalam ibadah haji dan umrah, perbuatan
tahallul
dijadikan salah satu dari rukun dalam kedua-dua ibadah tersebut. Dalam erti kata lain, tidak sempurnalah ibadah haji atau umrah seorang jemaah haji jika tidak melaksanakan rukun tahallul ini.
Tahallul
bagi ibadah umrah ialah dimana para jemaah melakukan cukur atau bergunting selepas selesainya melaksanakan rukun sa‘ie di dalam Masjidil Haram itu sendiri. Justeru selepas selesainya bergunting atau bercukur ini, para jemaah bebas daripada larangan yang terdapat sepanjang tempoh berihram.
Tahallul
bagi ibadah haji pula dibahagikan kepada dua iaitu
talallul awwal
 (التَّحَلُّل الْأَوَّل) dan
tahallul thani
 (التَّحَلُّل الثَّانِي).
Pertama,
tahallul awwal
 (التَّحَلُّل الْأَوَّل) boleh dilaksanakan oleh jemaah haji apabila telah melaksanakan dua daripada tiga perkara seperti dibawah.
Melontar di
Jamrah al-Kubra
Tawaf rukun dan sa‘ie (jika sa‘ie masih belum dilaksanakan)
Bercukur atau bergunting
Dalam melaksanakan
tahallul awwal
 (التَّحَلُّل الْأَوَّل), jemaah haji diberi pilihan untuk melakukan mana-mana perbuatan di atas secara mengikut turutan ataupun sebaliknya.
Kedua,
tahallul thani
 (التَّحَلُّل الثَّانِي) ialah bila mana jemaah haji berjaya melaksanakan ketiga-tiga perkara yang disebutkan seperti di atas.
Allah SWT berfirman:
لَتَدْخُلُنَّ الْمَسْجِدَ الْحَرَامَ إِن شَاءَ اللَّـهُ آمِنِينَ مُحَلِّقِينَ رُءُوسَكُمْ وَمُقَصِّرِينَ لَا تَخَافُونَ
Maksudnya:
“
Iaitu Sesungguhnya kamu tetap akan memasuki Masjid Al-Haram – insya Allah (pada masa Yang ditentukanNya) – Dalam keadaan aman (menyempurnakan Ibadat Umrah kamu) Dengan mencukur kepala kamu, dan kalau (tidak pun) menggunting sedikit rambutnya, serta kamu tidak merasa takut (akan pengkhianatan musuh sehingga kamu keluar balik dari situ).”
(Surah al-Fath: 27)
Imam al-Nawawi berkata: “Bagi haji ada dua
tahallul
, iaitu
tahallul awwal
 (التَّحَلُّل الْأَوَّل)  dan tahallul thani (التَّحَلُّل الثَّانِي). Kedua-duanya bergantung dengan tiga daripada empat amalan haji ini iaitu:
Melontar di Jamrah al-‘Aqabah,
Bercukur (bagi lelaki) atau bergunting (bagi perempuan dan lelaki) ,
Tawaf bersama sa’ie jika dia belum lagi melakukan sa’ie.
Adapun menyembelih haiwan tidak termasuk dalam
tahallul
 (التَّحَلُّلُ). Terhasilnya
tahallul awwal
 (التَّحَلُّل الْأَوَّل) dengan dua daripada tiga amalan haji tersebut. Justeru, mana-mana dua daripada amalan haji itu yang dikerjakan, maka terhasillah
tahallul awwal
 (التَّحَلُّل الْأَوَّل) sama ada melontar dan bercukur, atau melontar dan tawaf, atau tawaf dan bercukur.
Manakala terhasilnya
tahallul thani
 (التَّحَلُّل الثَّانِي) pula dengan amalan haji yang berbaki daripada tiga amalan haji itu. Ini adalah mengikut mazhab yang sahih lagi terpilih jika kita berpendapat bahawa bercukur itu termasuk dalam manasik haji. Adapun jika kita berpendapat bahawa bercukur itu adalah bagi mengharuskan perkara yang dilarang (dalam ihram), maka tahallul tidak ada kaitan dengannya. Bahkan terhasil dua
tahallul
dengan melontar dan tawaf, dan mana-mana daripada kedua-dua amalan haji itu yang dimulakan maka dikira terhasil
tahallul awwal
 (التَّحَلُّل الْأَوَّل).
Diharuskan dengan
tahallul awwal
 (التَّحَلُّل الْأَوَّل) semua yang dilarang untuk dilakukan ketika berihram kecuali persetubuhan. Hal ini kerana larangan untuk bersetubuh berlanjutan sehinggalah dia selesai kedua-dua tahallul. Begitu juga diharamkan untuk bermesra-mesraan tanpa jimak (bersetubuh) mengikut pendapat yang paling sahih (sehinggalah dia selesai  kedua-dua
tahallul
).
Apabila selesai kedua-dua tahallul, maka diharuskan baginya untuk melakukan semua larangan ihram. Jadilah dia seorang yang halal, akan tetapi masih berbaki kepadanya manasik haji seperti mabit (bermalam) di Mina, melontar pada hari-hari tasyriq dan tawaf wada’.  Adapun bagi umrah pula, tidak ada padanya melainkan hanya satu
tahallul
iaitu dengan tawaf, sa’ie dan bercukur, sekiranya kita berpegang dengan mazhab bahawasanya ia adalah manasik. Sekiranya dia melakukan persetubuhan selepas tawaf dan sa’ie, dan sebelum bercukur, maka rosaklah umrahnya. (Lihat
al-Idhah fi Manasik al-Hajj wa al-Umrah
, hlm. 351-352)
Kesimpulan
Tahallul
ialah pembebasan ataupun pelepasan ke atas setiap jemaah haji yang melakukan ihram. Dengan
bertahallul
, setiap larangan yang terdapat selepas pelaksanaan ihram dapat dibuat ataupun luputlah larangan tersebut seperti sediakala (sebelum ihram).
Dalam ibadah haji dan umrah, terdapat garisan-garisan yang menjadi perbezaan di antara
tahallul
(التَّحَلُّلُ) haji dan umrah.
Tahallul
(التَّحَلُّلُ) haji yang sempurna (iaitu
tahallul thani
) boleh dicapai apabila selesai melaksanakan ketiga-tiga perkara yang telah dinyatakan di atas. Manakala
tahallul
(التَّحَلُّلُ) bagi umrah terjadi apabila melaksanakan bergunting ataupun bercukur rambut bagi mereka yang melaksanakan umrah. Justeru, setiap jemaah haji dan umrah harus tahu dan mengambil cakna berkenaan hal-hal
tahallul
(التَّحَلُّلُ) ini kerana dibimbangi jika tidak diketahui dengan betul maka kita akan tergolong dari golongan yang akan dikenakan denda (dam) kerana melanggar batasan-batasan yang telah ditetapkan.
Akhir sekali, marilah kita berdoa semoga kita dijauhi dan dilindungi oleh Allah SWT daripada perkara-perkara yang dimurkai oleh-Nya seterusnya hidup dibawah rahmat-Nya. Amin.
Bertarikh: 16 Mei 2023 bersamaan 27 Syawal 1444H


#1531: Bertahallul dalam Keadaan Ragu-Ragu Bilangan Tawaf

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Apakah hukumnya seseorang jemaah yang melaksanakan tahallul kemudian dia ragu-ragu berkenaan  tawafnya masih tidak cukup tujuh kali pusingan?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Islam sangat menitikberatkan isu keyakinan dalam ibadah dan juga syariat. Malah terdapat usul fiqh menyebutkan:
اليَقِينُ لَا يُزَالُ بِالشَّكّ
Maksudnya:
 “
Keyakinan itu tidak dihilangkan disebabkan oleh syak (ragu-ragu)
.”
Dalam mensyarahkan makna kaedah ini sebahagian ulama berkata: Sekiranya seseorang itu telah memastikan akan sesuatu, kemudian dia berasa syak adakah perkara yang dipastikan itu telah hilang atau tidak, maka asasnya adalah masih kekal perkara yang dipastikan itu. Maka sesuatu itu kekal di atas apa yang telah dipastikan.(Lihat
Syarh al-Qawa’id al-Fiqhiyyah
, hlm. 45)
Kaedah ini merupakan salah satu kaedah yang penting di dalam fiqh. Bahkan Al-Qadhi Husin al-Syafi’e menyatakan bahawa fiqh terbina dari empat kaedah utama dan antaranya adalah kaedah ‘keyakinan tidak dihilangkan dengan syak ini’. Kaedah ini mempunyai sandarannya dari nas-nas syarak. Firman Allah SWT:
إِنَّ الظَّنَّ لَا يُغْنِي مِنَ الْحَقِّ شَيْئًا
Maksudnya:
 “
Sesungguhnya zan (sangkaan) tidak menandingi kebenaran walau sedikit pun.
”
(Surah Yunus: 36)
Imam al-Tabari dalam tafsiran beliau ke atas ayat ini menyebutkan: Sesungguhnya syak tidak memberi nilaian walau sedikit pun ke atas keyakinan. Dan syak sedikit pun tidak menggantikan kedudukan keyakinan serta tidak memberi sebarang manfaat kerana sesuatu itu berhajat kepada keyakinan. (Lihat
al-Jami’ al-Bayan
, 15/89)
Justeru, ilmu agama sangat penting untuk dipelajari dan membantu setiap individu daripada perasaan syak, ragu-ragu dan was-was. Malah, ianya turut membantu untuk kita sentiasa mengikuti petunjuk daripada al-Quran, Sunnah dan pandangan daripada Ulama’ yang muktabar.
Antara rukun umrah dan haji adalah dengan menyempurnakan tawaf, firman Allah SWT:
وَلْيَطَّوَّفُوا بِالْبَيْتِ الْعَتِيقِ
Maksudnya: Dan hendaklah mereka tawaf akan Baitullah (Kaabah) yang tua sejarahnya itu.
(Surah al-Haj: 29)
Antara syarat sah tawaf tersebut, seseorang itu hendaklah menyempurnakan tawafnya sebanyak 7 kali pusingan. (Lihat
al-Fiqh al-Manhaji
, 2/141)
Dan sekiranya dia telah ragu-ragu atau was-was mengenai bilangan tawafnya, dia tidak akan terkeluar daripada dua situasi ini :
Situasi pertama:
 Ketika masih lagi sedang melakukan tawaf. Contohnya : Ketika dia sedang melakukan tawaf, tiba-tiba telah waswas pada bilangan tawafnya adakah kali ke-6 atau ke-7. Sekiranya demikian, hendaklah dia mengambil bilangan yang paling sedikit. Hal ini sebagaimana hadith Abu Said al-Khudri RA bahawa Nabi SAW telah bersabda :
إِذَا شَكَّ أَحَدُكُمْ فِي صَلَاتِهِ، فَلَمْ يَدْرِ كَمْ صَلَّى ثَلَاثًا أَمْ أَرْبَعًا، فَلْيَطْرَحِ الشَّكَّ وَلْيَبْنِ عَلَى مَا اسْتَيْقَنَ
Maksudnya : “Sekiranya salah seorang di antara kalian yang ragu-ragu di dalam solatnya, dia tidak tahu bilangan rakaatnya, apakah sudah tiga atau empat. Maka buanglah keraguan itu, dan binalah (ambilah) apa yang pasti (iaitu yang sedikit)”
Riwayat Muslim (571)
Imam al-Nawawi berkata :“Sesiapa yang telah syak pada bilangan tawaf atau sa’ienya, wajib ke atas dia mengambil bilangan yang paling sedikit sekalipun dia cenderung pada bilangan yang banyak (dalam sangkaannya), tetap wajib ke atasnya mengambil bilangan yang sedikit yang diyakini sebagaimana di dalam bab solat yang lepas (iaitu syak pada bilangan rakaat)” (Lihat
al-Majmu’ Syarh al-Muhazzab
, 8/21)
Syeikh Hasan bin Ahmad al-Kaff juga menyebutkan perkara yang sama bahawa, “Tawaf adalah sebanyak tujuh kali (pusingan) secara yakin. Dan sekiranya datang syak pada bilangannya, ambilah yang paling sedikit seperti solat (syak pada bilangan rakaat)” (Lihat
al-Taqrirat al-Sadidah
, hlm. 481)
Situasi kedua:
 Sudah selesai melakukan tawaf dan meninggalkannya. Sebagai contoh, sekiranya seseorang itu sudah pun selesai menunaikan tawaf ifadhah dan telah pulang ke penginapan. Tidak lama kemudian, datang was-was di dalam dirinya adakah dia telah tawaf cukup sebanyak 7 kali pusingan atau pun tidak.
Di dalam situasi ini, Imam Nawawi telah menyatakan bahawa: “Sekiranya dia ragu-ragu setelah selesai menunaikan tawaf (dan meninggalkannya) maka tiada apa-apa ke atas dirinya (tawafnya sah)” (Lihat
al-Majmu’ Syarh al-Muhazzab
, 8/22)
Dan keraguan tidak akan memberi apa-apa kesan setelah selesainya (sesuatu ibadah). (Lihat
al-Taqrirat al-Sadidah
, hlm. 481)
Oleh yang demikian, bagi sesiapa yang berada di dalam situasi kedua ini, keraguan yang datang selepas selesai dan yakin akan ibadah tersebut, tidak akan membatalkannya.
Kesimpulan
Berdasarkan kepada persoalan di atas, setelah diteliti pandangan para ulama mengenainya, kami berpendapat bahawa tawaf haji yang dilakukan oleh puan adalah sah dan tidak perlu mengulanginya semula. Hal ini bertepatan dengan kaedah:
الْأَصْلُ بَقَاءُ مَا كَانَ عَلَى مَا كَانَ والْيَقِينُ لَا يَزُولُ بِالشَّكِّ
Maksudnya:
 “
Asal (hukum) sesuatu perkara adalah kekal mengikut keadaan sebelumnya dan perkara yang sudah diyakini tidak boleh dihilangkan oleh keraguan.
” (Lihat
al-Asybah wa al-Nazair
oleh Ibn Nujaim, hlm. 47-49)
Adapun mengulanginya semula disebabkan oleh pemberitahuan orang yang
thiqah
dan adil sedangkan dia meyakini yang sebaliknya hukumnya adalah sunat dan bukannya wajib. Akan tetapi Imam al-Nawawi menegaskan bahawa ia hanya sekiranya dia masih berada di (tempat) tawaf adapun selepas selesai dan telah beredar daripadanya, maka tiada apa-apa ke atas dirinya. (Lihat
al-Majmu’ Syarh al-Muhazzab
, 8/22;
Mughni al-Muhtaj
, 2/258)
Begitu juga dengan kaedah yang diambil daripada riwayat Hasan bin Ali R.Anhuma, Rasulullah SAW bersabda:
دَعْ مَا يَرِيبُكَ إِلَى مَا لاَ يَرِيبُكَ فَإِنَّ الصِّدْقَ طُمَأْنِينَةٌ وَإِنَّ الْكَذِبَ رِيبَةٌ
Maksudnya:
 “
Tinggalkanlah apa yang menjadi keraguan kepadamu kepada yang tidak meragukan. Maka sesungguhnya kebenaran itu adalah satu ketenangan dan sesungguhnya dusta itu adalah satu keraguan.
”
Riwayat al-Tirmizi (2708)
Ibn Daqiq al-‘Id berkata maksud yang meragukan kamu ialah: “Tinggalkan sesuatu yang menjadikan kamu ragu-ragu dan gantikanlah kepada perkara yang tidak meragukan.” (Lihat
Syarh al-Arba’in al-Nawawiah,
hlm. 61)
Akhirnya, semoga dengan sedikit penjelasan yang diberikan ini mampu memberikan kepada kita sedikit kefahaman dalam menjalani kehidupan seharian yang lebih baik. Amin.
Bertarikh: 16 Mei 2023 bersamaan 27 Syawal 1444H


#1517: Bertahallul Sebelum Cukup Tujuh Tawaf

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Apakah hukumnya seseorang jemaah yang melaksanakan tahallul kemudian barulah dia teringat bahawa tawafnya masih tidak cukup tujuh kali pusingan?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Antara rukun umrah dan haji adalah dengan menyempurnakan tawaf, firman Allah SWT:
وَلْيَطَّوَّفُوا بِالْبَيْتِ الْعَتِيقِ
Maksudnya:
 “Dan hendaklah mereka tawaf akan Baitullah (Kaabah) yang tua sejarahnya itu.”
(Surah al-Haj: 29)
Antara syarat sah tawaf tersebut, seseorang itu hendaklah menyempurnakan tawafnya sebanyak 7 kali pusingan. (Lihat
al-Fiqh al-Manhaji
, 2/141)
Dalam melaksanakan ibadah umrah, seorang jemaah diwajibkan untuk melengkapkan segala rukun-rukun yang ada agar ibadah yang dilakukan itu sempurna dan diterima. Sebagai contoh, berniatlah dan berihramlah di miqat yang telah ditentukan, tawaflah dengan bilangan yang mencukupi iaitu tujuh keliling dan sa’ielah dengan lengkap mengikut aturan yang telah ditentukan dan bertahallullah dengan sempurna.
Merujuk kepada persoalan di atas, sekiranya dia teringat dan dia sangat yakin bahawa tawafnya itu tidak cukup 7 kali pusingan, maka tawafnya itu
tidak sah
 dan dia wajib mencukupkan tawafnya kemudian melakukan sa’ie dan bercukur atau bergunting rambut. Dia wajib membayar dam kerana menggunting rambut sebelum sempurna tawaf dan sa’ie. Dam yang dikenakan ke atasnya ialah dam takhyir dan taqdir.
Maksud takhyir ialah seseorang jemaah itu diberi pilihan untuk memilih antara jenis-jenis dam yang diwajibkan. Taqdir pula ialah merujuk kepada kadar dam tersebut yang telah ditetapkan oleh syarak. Antara dam
takhyir
dan
taqdir
yang telah ditetapkan adalah seperti berikut:
Menyembelih seekor kambing di Tanah Haram,
atau
;
Bersedekah kepada 6 orang fakir miskin di Tanah Haram sebanyak dua cupak makanan tiap-tiap seorang,
atau
;
Berpuasa selama tiga hari.
Pernah terjadi pada Ka’ab bin Ujrah R.A ketika mana beliau terpaksa mencukur kepalanya ketika dalam ihram disebabkan oleh kutunya yang banyak, kemudian Rasulullah SAW membenarkan beliau mencukurnya dengan membayar dam, sama ada dengan menyembelih kambing, atau puasa 3 hari ataupun memberi makan kepada 6 orang miskin sebagaimana yang diriwayatkan daripada Abdullah bin Ma’qil, katanya:
قَعَدْتُ إِلَى كَعْبِ بْنِ عُجْرَةَ فِي هَذَا المَسْجِدِ –يَعْنِي مَسْجِدَ الكُوفَةِ – فَسَأَلْتُهُ عَنْ فِدْيَةٌ مِنْ صِيَامٍ، فَقَالَ: حُمِلْتُ إِلَى النَّبِيِّ صَلَّى اللهُ عَلَيْهِ وَسَلَّمَ وَالقَمْلُ يَتَنَاثَرُ عَلَى وَجْهِي، فَقَالَ: «مَا كُنْتُ أُرَى أَنَّ الْجَهْدَ قَدْ بَلَغَ بِكَ هَذَا، أَمَا تَجِدُ شَاةً؟». قُلْتُ: لاَ. قَالَ: «صُمْ ثَلاَثَةَ أَيَّامٍ، أَوْ أَطْعِمْ سِتَّةَ مَسَاكِينَ، لِكُلِّ مِسْكِينٍ نِصْفُ صَاعٍ مِنْ طَعَامٍ، وَاحْلِقْ رَأْسَكَ»، فَنَزَلَتْ فِيَّ خَاصَّةً وَهْيَ لَكُمْ عَامَّةً.
Maksudnya:
 Aku duduk mendekati Ka‘b bin ‘Ujrah dalam masjid ini – iaitu Masjid Kufah – lalu aku bertanya kepadanya tentang fidyah puasa. Maka dia berkata: “Aku dibawa kepada Nabi SAW sementara kutu-kutu berjatuhan di wajahku.” Baginda bersabda: “Aku tidak menjangka kesulitan (kesakitan) denganmu hingga seperti ini (semakin parah). Apakah kamu mempunyai seekor kambing?” Aku berkata: “Tidak.” Baginda bersabda: “Berpuasalah tiga hari atau berilah makan enam orang miskin, tiap-tiap orang miskin itu setengah gantang makanan, lalu cukurlah rambutmu.” Maka ayat itu turun berkenaan denganku secara khusus dan bagi kalian secara umum.
Riwayat al-Bukhari (4517)
Kesimpulan
Di dalam Islam, setiap ibadah yang dilaksanakan haruslah mengikut rukun-rukun dan syarat-syarat yang telah ditetapkan. Ini kerana, rukun adalah tulang belakang kepada sesuatu ibadah tersebut. Tanpa rukun maka tidak sahlah sesuatu ibadat tersebut.
Sepertimana ibadah umrah yang mempunyai 5 rukun yang wajib dilaksanakan. Jika tidak cukup salah satu daripada lima rukun tersebut atau tertinggal mana-mana daripada rukun tersebut maka tidak sahlah umrah yang dilaksanakan malah dikenakan dam ke atasnya jika terdapat pelanggaran sepanjang berihram.
Akhir sekali, marilah kita berdoa semoga kita dijauhi dan dilindungi oleh Allah SWT daripada perkara-perkara yang dimurkai oleh-Nya seterusnya hidup dibawah rahmat-Nya. Amin.
Bertarikh: 16 Mei 2023 bersamaan 27 Syawal 1444H


#1516: Hadith Kelebihan Solat Berjemaah 40 Waktu di Masjid Nabawi

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Apakah terdapat fadhilat khusus dan hadith berkaitan solat 40 waktu secara berjemaah di Masjid Nabawi?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Sebelum kami menjawab soalan di atas, suka bagi kami untuk menjelaskan bahawa masjid Nabawi merupakan salah satu masjid yang mulia kerana padanya terdapat kelebihan yang tidak terdapat pada masjid-masjid yang lain melainkan masjid al-Haram. Ini dijelaskan berdasarkan sebuah hadith yang sahih, daripada Abu Hurairah RA bahawa Rasulullah SAW bersabda:
صَلَاةٌ فِي مَسْجِدِي هَذَا أَفْضَلُ مِنْ أَلْفِ صَلَاةٍ فِيمَا سِوَاهُ إِلَّا الْمَسْجِدَ الْحَرَامَ
Maksudnya:
 “Solat di masjidku ini (Masjid Nabawi) lebih baik daripada seribu kali solat di tempat lain kecuali masjid al-Haram.”
Riwayat Muslim (1394)
Imam al-Nawawi mengatakan bahawa kelebihan solat di masjid al-Nabawi melebihi solat di masjid lain dengan seribu kali solat ganjaran yang diberikan melainkan solat di masjid al-Haram kerana ia melebihi seribu solat sebagaimana yang dijelaskan di dalam hadith. (Lihat
 al-Minhaj Syarh Sahih Muslim
, 9/163)
Di samping itu juga, kita dituntut untuk tidak menyusahkan diri dalam bermusafir melainkan pada tiga buah masjid sahaja iaitu masjid al-Haram, masjid al-Nabawi dan juga masjid al-Aqsa berdasarkan sebuah hadith yang diriwayatkan oleh Imam al-Bukhari:
Daripada Abu Hurairah RA, bahawa Nabi SAW bersabda:
لاَ تُشَدُّ الرِّحَالُ إِلَّا إِلَى ثَلاَثَةِ مَسَاجِدَ: المَسْجِدِ الحَرَامِ، وَمَسْجِدِ الرَّسُولِ صَلَّى اللهُ عَلَيْهِ وَسَلَّمَ، وَمَسْجِدِ الأَقْصَى
Maksudnya:
 “Janganlah kamu bersusah payah mengembara (atau bermusafir bagi tujuan ibadah) melainkan pada tiga buah masjid iaitu masjid al-Haram, masjid Rasulullah SAW dan juga masjid al-Aqsa.”
Riwayat al-Bukhari (1189)
Melihat kepada hadith-hadith di atas, jelas menunjukkan kepada kita akan kelebihan dan fadhilat yang terdapat pada masjid Nabawi dan kelebihan ini tidak terdapat di masjid-masjid yang lain melainkan masjid al-Haram dan masjid al-Aqsa. Berdasarkan soalan di atas, di sini kami datangkan nas atau teks hadith yang menceritakan akan kelebihan sebagaimana yang disebutkan di atas:
Matan Hadith
Berikut adalah matan hadith yang menceritakan akan kelebihan solat 40 waktu di masjid Nabawi:
Daripada Anas bin Malik RA, bahawa Nabi SAW bersabda:
مَنْ صَلَّى فِي مَسْجِدِي أَرْبَعِينَ صَلَاةً، لَا يَفُوتُهُ صَلَاةٌ، كُتِبَتْ لَهُ بَرَاءَةٌ مِنَ النَّارِ، وَنَجَاةٌ مِنَ الْعَذَابِ، وَبَرِئَ مِنَ النِّفَاقِ
Maksudnya:
 “Barangsiapa yang solat di masjidku (masjid Nabawi) 40 kali solat (40 waktu) dalam keadaan dia tidak pernah terlepas walaupun satu solat (waktu) pun, akan ditulis baginya keselamatan daripada api neraka, pelepasan daripada azab dan terselamat daripada sifat munafik.”
Riwayat Ahmad (12583); Riwayat al-Tabarani dalam
 al-Mu‘jam al-Ausat
(5444)
Hukum Hadith
Berkaitan hukum hadith ini telah menjadi perselisihan daripada kalangan ulama’ kepada dua pendapat:
Pertama
: Ulama’ yang menilai sebagai sahih kerana perawinya adalah thiqah. Antaranya ialah:
Imam Ibn Hibban menilai Nubaith bin Umar sebagai
thiqah
(dipercayai) yang mana Nubaith ini telah meriwayatkan hadith daripada Anas bin Malik dan telah meriwayatkan daripadanya ‘Abd al-Rahman bin Abu al-Rijal. (Lihat
al-Thiqat,
5/483)
Imam al-Haithami mengatakan hadith ini diriwayatkan oleh Imam Ahmad dan al-Tabarani di dalam
al-Ausat
 dan perawinya adalah
thiqah
. (Lihat
Majma’ al-Zawaid,
4/8)
Imam al-Munziri berkata hadith ini diriwayatkan oleh Imam Ahmad serta perawinya adalah sahih dan diriwayatkan juga oleh al-Tabarani dalam
al-Ausat
. (Lihat
 al-Targhib wa al-Tarhib,
2/139)
Kedua
: Ulama’ yang menilai sebagai dha’if disebabkan
jahalah
(tidak diketahui keadaan) perawi bernama Nubaith bin Umar. Antara ulama’ yang menghukum hadith ini sebagai dha’if ialah:
Imam al-Tabarani mengatakan hadith ini tidak diriwayatkan oleh Anas melainkan daripada Nubaith bin Umar dan telah bertafarrud Ibn Abi al-Rijal. (Lihat
al-Mu’jam al-Ausat,
5/325)
Syeikh al-Albani juga menilai hadith ini sebagai munkar kerana sanad hadith dha’if disebabkan Nubaith tidak dikenali di dalam hadith ini. Walaupun begitu, Imam Ibn Hibban telah menilai Nubaith sebagai seorang perawi yang thiqah berdasarkan kaedahnya iaitu mengthiqahkan perawi-perawi yang majhul dan penilaian ini dijadikan sandaran utama oleh Imam al-Haithami dengan mengatakan perawi-perawi hadith ini adalah thiqah. Begitu juga, Imam al-Munziri mengatakan hal yang sama iaitu perawi-perawi hadith ini adalah sahih. Akan tetapi, ini adalah satu kesilapan kerana Nubaith bukanlah daripada kalangan perawi yang sahih dan Nubaith juga tidak termasuk di dalam perawi-perawi pemilik kutub sittah (al-Bukhari, Muslim, al-Tirmizi, Abu Daud, al-Nasa’ie dan juga Ibn Majah). (Lihat
Silsilah al-Ahadith al-Dha’ifah,
1/540)
Syeikh Syu’aib al-Arna’ut menghukum sanad hadith ini dha’if disebabkan keadaan perawi bernama Nubaith bin Umar tidak diketahui dan ‘Abd al-Rahman bin Abi al-Rijal telah ber
tafarrud
 (menyendiri atau keseorangan) meriwayatkan hadith daripada Nubaith. (Lihat
Musnad Ahmad,
 20/40)
Pendapat Yang Dipilih
Setelah melihat sebahagian perbahasan di atas,
kami cenderung untuk mengatakan hadith tersebut adalah dha’if walaupun kedha’ifan itu sedikit
dan ini juga merupakan pendapat sebahagian ulama’ kontemporari hadith iaitu Syeikh Abu Ishaq al-Huwaini, Syeikh Mustafa al-‘Adawi dan lain-lain lagi. Walaupun begitu, hadith ini boleh diamalkan di dalam fadha’il al-‘Amal kerana dha’ifnya adalah ringan.
Tambahan pula, terdapat sebuah hadith yang hampir dengan hadith di atas sebagaimana yang diriwayatkan oleh Imam al-Tirmizi:
Daripada Anas bin Malik RA, bahawa Nabi SAW bersabda:
مَنْ صَلَّى لِلَّهِ أَرْبَعِينَ يَوْمًا فِي جَمَاعَةٍ يُدْرِكُ التَّكْبِيرَةَ الأُولَى كُتِبَ لَهُ بَرَاءَتَانِ: بَرَاءَةٌ مِنَ النَّارِ، وَبَرَاءَةٌ مِنَ النِّفَاقِ
Maksudnya:
 “Barangsiapa yang solat kerana Allah selama 40 hari secara berjemaah dalam keadaan dia tidak pernah terlepas takbir pertama (takbirat al-Ihram bersama imam), akan ditulis baginya dua pelepasan iaitu pelepasan daripada api neraka dan pelepasan daripada sifat munafik.”
Riwayat al-Tirmizi (241). Imam al-Tirmizi menilai hadith ini sebagai mawquf dan Imam Ibn Hajar al-Asqalani menilai hadith ini sebagai dha’if (Lihat
al-Talkhis al-Habir
, 2/68). Akan tetapi, Syeikh al-Albani mengatakan hadith ini mempunyai banyak jalur dan ini menunjukkan bahawa hadith ini mempunyai asal. (Lihat
Silsilah al-Ahadith al-Sahihah
 4/631)
Kesimpulannya, hadith solat selama 40 hari menjadi perselisihan dalam kalangan ulama’ berkaitan hukumnya. Akan tetapi, terdapat berbeza di antara hadith ini dengan hadith di atas kerana hadith ini mengatakan sesiapa yang solat selama 40 hari dan bukannya 40 waktu. Selain itu juga, hadith ini tidak menyebut masjid Nabawi sepertimana hadith solat 40 waktu di atas, bahkan sesiapa solat kerana Allah di mana-mana sahaja bukannya hanya di masjid Nabawi.
Keterangan Kami (Tarjih)
Setelah melihat kepada perbahasan di atas, difahami bahawa hadith yang menceritakan kepada kita akan kelebihan solat 40 waktu di masjid Nabawi adalah hadith yang menjadi pertikaian di antara para ulama’ akan kesahihannya. Untuk itu, sesiapa yang mampu dan berkesempatan untuk melaksanakannya maka itu adalah perkara yang baik kerana ia termasuk di dalam
fadha’il al-‘Amal.
 Selain itu, barangsiapa yang tidak dikurniakan kesempatan atau kelapangan maka bukanlah menjadi kewajipan baginya untuk mengejar 40 waktu di atas kerana terdapat fadhilat atau ganjaran yang  lain berdasarkan hadith sahih sebagaimana yang kami nyatakan di atas iaitu solat di masjid al-Haram pahalanya adalah lebih besar berbanding solat di masjid Nabawi dan juga di masjid-masjid yang lain. Maka, beramal dengan hadith yang sahih atau disepakati akan kesahihannya adalah lebih utama untuk diamalkan dan dikejar berbanding beramal dengan hadith yang diperselisihi akan kesahihannya.
Di samping itu, Imam al-Nawawi menyatakan bahawa menurut mazhab al-Syafi‘i serta jumhur memahami pengecualian di dalam hadith yang diriwayatkan oleh Imam Muslim bahawa solat di Masjid al-Haram adalah lebih baik berbanding Masjid Nabawi adalah dengan mengatakan bahawa solat di masjid al-Haram lebih afdhal atau utama daripada solat di masjid al-Nabawi. (Lihat
al-Minhaj Syarh Muslim,
9/163)
Ini menunjukkan bahawa ganjaran solat di masjid al-Haram adalah lebih besar berbanding solat di masjid Nabawi.
Hal ini dikuatkan lagi dengan sebuah hadith yang diriwayatkan oleh Imam Ahmad:
Daripada Jabir bin Abdillah RA, bahawa Nabi SAW bersabda:
صَلَاةٌ فِي مَسْجِدِي هَذَا أَفْضَلُ مِنْ أَلْفِ صَلَاةٍ فِيمَا سِوَاهُ، إِلَّا الْمَسْجِدَ الْحَرَامَ، وَصَلَاةٌ فِي الْمَسْجِدِ الْحَرَامِ أَفْضَلُ مِنْ مِائَةِ أَلْفِ صَلَاةٍ فِيمَا سِوَاهُ
Maksudnya:
 “Solat di masjidku ini (masjid Nabawi) lebih baik daripada seribu solat di tempat yang lain melainkan masjid al-Haram. Dan solat di Masjid al-Haram lebih baik daripada 100 ribu solat di tempat lain”.
Riwayat Ahmad (15271). Sanadnya adalah sahih mengikut syarat Imam al-Bukhari menurut Syeikh Syuaib al-Arnaut ketika beliau mentakhrijkan hadith ini di dalam musnad Ahmad.
Berdasarkan hadith ini, jelaslah kepada kita bahawa ganjaran bagi sesiapa yang menunaikan solat di masjid al-Haram adalah amat besar berbanding solat di masjid-masjid yang lain termasuklah di masjid Nabawi. Di samping itu juga, kita juga melihat terhadap amalan-amalan para jemaah yang datang ke Madinah, sebahagian besar mereka menetap di Madinah kurang daripada 8 hari. Dengan itu, difahami bahawa apabila seseorang itu tidak berada di Madinah selama 8 hari maka dia tidak berpeluang untuk menyempurnakan 40 waktu di masjid Nabawi.
Sehubungan dengan itu juga, hal ini didasarkan kepada amalan para ulama’  dan negara Islam yang mana mereka ini tidak mencukupkan keberadaan mereka di Madinah sehingga cukup 40 waktu solat di masjid Nabawi. Inilah yang biasa dilakukan oleh mereka dan ini juga melihat kepada suasana pertambahan kuota haji serta tempat yang begitu terhad. Maka kami katakan apa yang telah diatur oleh pihak pengurusan adalah lebih baik untuk diikuti bagi mengelakkan insiden atau kejadian-kejadian yang tidak diingini berlaku.
Keputusan Jawatankuasa Perundingan Hukum Syarak Wilayah Persekutuan yang bersidang pada 27 Julai 2017 bersamaan 3 Zulkaedah 1438H turut bersetuju dengan pendapat yang
membolehkan untuk jemaah tinggal di Madinah kurang daripada 40 waktu solat iaitu kurang dari 8 hari.
Penutup
Kesimpulannya, tidak dinafikan lagi bahawa solat di Masjid al-Haram dan juga masjid Nabawi mempunyai kelebihan yang amat besar dan tersendiri. Dengan itu, kami nyatakan sekali lagi bahawa
hadith berkaitan solat 40 waktu di masjid Nabawi adalah dha’if. Akan tetapi, ia boleh diamalkan di dalam bab fadhail al-‘Amal.
Barangsiapa yang berkesempatan melakukannya maka ia adalah baik dan bagi sesiapa tidak berkesempatan maka ia tidaklah menjadi satu kesalahan. Akhirnya, semoga Allah SWT sentiasa memberi kita taufiq dan hidayah-Nya. Amin.
Bertarikh: 16 Mei 2023 bersamaan 27 Syawal 1444H


#1515: Hukum Kanak-Kanak Mengerjakan Haji

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Apakah hukum kanak-kanak yang belum baligh menunaikan haji dan bagaimanakah cara wali mengerjakan haji bagi kanak-kanak yang belum Mumayyiz?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Haji adalah suatu ibadah fardhu yang wajib dikerjakan sekali seumur hidup dan hanya diwajibkan kepada mereka yang sudah mencapai umur baligh, berakal, merdeka dan berkemampuan. Walau bagaimanapun, di dalam isu ini juga, secara umumnya kanak-kanak adalah tidak ditaklifkan untuk melaksanakan ibadah haji dan umrah. Ini disebabkan dia (kanak-kanak) tidak dianggap mukallaf, dan tuntutan syara‘ hanya berlaku atas orang yang baligh. (Lihat
al-Fiqh al-Manhaji
, 2/122)
Ini berdasarkan sebuah hadith yang diriwayatkan daripada Ali bin Abi Talib R.A, sabda Rasulullah SAW:
رُفِعَ الْقَلَمُ عَنْ ثَلَاثَةٍ: عَنِ النَّائِمِ حَتَّى يَسْتَيْقِظَ، وَعَنِ الصَّبِيِّ حَتَّى يَحْتَلِمَ، وَعَنِ الْمَجْنُونِ حَتَّى يَعْقِلَ
Maksudnya:
 “
Diangkat pena daripada tiga golongan, iaitu orang yang tidur sehingga dia terjaga, kanak-kanak sehingga dia bermimpi, dan orang yang gila sehingga dia berakal.
”
Riwayat Abu Dawud (4403), Ahmad (1183), Tirmizi (1423), Nasa‘ie (3432), dan Ibn Majah (2041)
Imam al-Nawawi berkata: Ketahuilah bahawa
kanak-kanak tidak diwajibkan untuk menunaikan haji, tetapi apabila mereka menunaikannya, sah hajinya
. Kemudian, jika dia mumayyiz, dia berihram dengan izin walinya. Jika dia berihram tanpa izin walinya, maka hukumnya tidak sah mengikut pendapat yang paling sahih. Jika dia diihramkan oleh walinya, sah juga hukumnya mengikut pendapat yang paling sahih. Jika dia belum mumayyiz, maka walinya mengihramkan untuknya sama ada walinya dalam keadaan halal ataupun berihram, sama ada dia melakukan haji untuk dirinya atau tidak. Tidak disyaratkan kanak-kanak itu hadir dan berhadapan dengan ihram (di tempat ihram tersebut) mengikut pendapat yang paling sahih. (Lihat
al-Taudhih Syarh al-Idhah,
hlm. 458)
Merujuk kepada persoalan di atas, apabila seorang kanak-kanak melaksanakan ibadah haji, ibadah tersebut adalah
sah
. Sehubungan dengan itu, bagi pihak wali atau ibu bapa yang melakukan ibadah haji bagi mewakili seseorang kanak-kanak, maka perbuatan tersebut diberi ganjaran pahala sepertimana yang telah disabdakan oleh Nabi SAW dalam hadith berikut:
Daripada Ibn Abbas R.Anhuma, Rasulullah SAW bersabda:
رَفَعَتْ امْرَأَةٌ صَبِيًّا لَهَا إِلَى رَسُولِ اللَّهِ صَلَّى اللَّهُ عَلَيْهِ وَسَلَّمَ، فَقَالَتْ: يَا رَسُولَ اللَّهِ، أَلِهَذَا حَجٌّ، قَالَ: نَعَمْ، وَلَكِ أَجْرٌ
Maksudnya:
 “
Seseorang perempuan telah menunjuk anak lelakinya kepada Rasulullah SAW serta berkata: Wahai rasulullah, adakah bagi anak ini haji?” Jawab Rasulullah SAW “Ya, dan bagi kamu (ibu) pahala”.
Muslim (1336)
Namun begitu, ibadah tersebut dikira sebagai ibadah sunat dan wajib ke atasnya untuk melaksanakan haji fardhu apabila dia sudah baligh. Ini adalah berdasarkan hadith berikut:
Daripada Ibn Abbas R.Anhuma, Nabi SAW bersabda:
إِذَا حَجَّ الصَّبِيُّ فَهِيَ لَهُ حَجَّةٌ حَتَّى يَعْقِلَ، وَإِذَا عَقَلَ فَعَلَيْهِ حَجَّةٌ أُخْرَى
Maksudnya:

“Apabila seorang kanak-kanak menunaikan haji maka baginya haji sampai dia berakal (baligh), maka apabila dia sudah berakal maka baginya haji yang lain (mengulangi haji).”
Riwayat al-Hakim (1769) dan Ibn Khuzaimah (3050)
Dapat difahami bahawa baligh merupakan syarat wajib kepada seseorang itu untuk melaksanakan ibadah haji, dan ibadah haji bagi kanak-kanak tersebut dikira sebagai amalan sunat, dan wajib bagi mereka untuk melaksanakan ibadah haji apabila mereka sudah baligh kelak.
Ibn Qudamah juga telah mensyarahkan perkara ini di dalam kitabnya:
“Ibn Munzir berkata:  Para ulama’ telah bersepakat, bahawa kanak-kanak yang sudah menunaikan haji ketika masih kecil kemudian kanak-kanak tersebut sudah dewasa atau telah dimerdekakan maka wajib bagi mereka untuk menunaikan haji apabila mereka sudah memiliki kemampuan.”
 (Lihat
al-Mughni
, 5/44)
Selain itu, ibu bapa yang ingin membawa kanak-kanak perlu mengetahui keadaaan dan suasana sebenar ketika perlaksanaan ibadah haji di Makkah, hal ini kerana ia melibatkan aspek keselamatan kanak-kanak tersebut. Oleh itu, tindakan yang bijak hendaklah dicapai oleh ibu bapa untuk membawa anak-anak mereka. Tidak dapat dinafikan bahawa membawa kanak-kanak bersama untuk menunaikan ibadah haji merupakan suatu amalan yang mulia dan hal ini berdasarkan firman Allah S.W.T:
وَأَذِّنْ فِي النَّاسِ بِالْحَجِّ يَأْتُوكَ رِجَالًا وَعَلَىٰ كُلِّ ضَامِرٍ يَأْتِينَ مِنْ كُلِّ فَجٍّ عَمِيقٍ
Maksudnya
:
“
Dan serukanlah umat manusia untuk mengerjakan ibadat Haji, nescaya mereka akan datang ke (rumah Tuhan) mu dengan berjalan kaki, dan dengan menunggang berjenis-jenis unta yang kurus yang datangnya dari berbagai jalan (dan ceruk rantau) yang jauh.”
(Surah Al-Hajj: 27)
Walau bagaimanapun, wali atau bapa bagi kanak-kanak tersebut perlu melakukan kerja–kerja haji bagi kanak-kanak tersebut disebabkan kemampuan dan kudrat kanak-kanak tersebut yang diluar kemampuannya, dan kerja-kerja haji tersebut  adalah seperti berikut:
Niat
Bapa atau wali hendaklah berniat dalam hatinya untuk menjadikan anak tangungannya berihram.
Lafaz niatnya: “Sahaja aku mengerjakan Haji, atau Umrah, atau Haji dan Umrah untuk anakku (tanggunganku) dan aku berihram dengannya kerana Allah SWT.”
Menyempurnakan Rukun dan Wajib Haji
Anak tangungan itu hendaklah dibawa bersama untuk berwuquf, bermabit di mudzalifah dan mina serta dicukurkan atau bergunting. Walau bagaimanapun, bapa atau walinya perlu menyelesaikan tawaf untuk dirinya terlebih dahulu sebelum mengerjakan tawaf untuk anak atau tangungan yang dibawa bersama. Hal ini juga sama seperti bersa‘ie dan melontar jamrah, iaitu bapanya wajib mengerjakan untuk dirinya terlebih dahulu.
Penjagaan Larangan Ihram
Bapa atau wali wajib menjaga anak atau tanggungan dari melakukan perkara-perkara yang dilarang semasa ihram. Jika kanak-kanak yang belum mumayyiz melakukan perkara-perkara yang dilarang di dalam ihram, maka tidak dikenakan dam. Akan tetapi, sekiranya kanak-kanak tersebut sudah mumayyiz maka wajib disempurnakan dam tersebut. Bayaran dam boleh diambil daripada harta kanak-kanak tersebut jika ada, sekiranya tidak ada, maka bayaran tersebut akan diambil daripada harta bapa atau walinya.
Kesimpulan
Kami berpandangan dibolehkan bagi seorang kanak-kanak untuk turut melaksanakan ibadah haji dan umrah. Walaupun mereka (kanak-kanak) masih belum ditaklifkan untuk melaksanakan ibadah haji dan umrah. Namun begitu, jika mereka melaksanakan ibadah tersebut masih diterima dan dikira sah di sisi Allah SWT. Namun begitu, kanak-kanak tersebut perlu mengulanginya semula (ibadah haji tersebut) kerana ibadah haji yang dilakukan ketika usia kanak-kanak tidak menggugurkan kefarduan haji ke atas dirinya semasa dia telah dewasa.
Begitu juga kepada ibu bapa yang membawa anak-anak mereka untuk melaksanakan ibadah haji bersama-sama, mereka juga akan mendapat pahala sebagaimana yang telah dijanjikan oleh Allah SWT. Justeru, kesungguhan dan ketekunan dalam beribadah kepada Allah SWT perlulah ditingkatkan agar haji yang dilaksanakan dikira sebagai haji yang
mabrur
 (diterima).
Akhir sekali, marilah kita berdoa agar dijauhi dan dilindungi oleh Allah SWT daripada perkara-perkara yang dimurkai oleh-Nya seterusnya hidup dibawah rahmat-Nya. Amin.
Bertarikh: 16 Mei 2023 bersamaan 27 Syawal 1444H


#1522: Maksud Berkemampuan dalam Ibadah Haji dan Umrah

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Apakah yang dimaksudkan dengan berkemampuan dalam ibadah haji dan apakah maksud berkemampuan dengan sendirinya dan berkemampuan dengan pertolongan orang lain?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Merujuk kepada persoalan di atas, berkemampuan yang dimaksudkan di sini ialah mampu menunaikan fardhu haji sama ada dengan sendirinya atau dengan pertolongan orang lain. Ini kerana ibadah haji dan umrah hanya diwajibkan ke atas orang yang berupaya dan berkemampuan. Ini berdasarkan firman Allah SWT:
وَلِلَّـهِ عَلَى النَّاسِ حِجُّ الْبَيْتِ مَنِ اسْتَطَاعَ إِلَيْهِ سَبِيلًا
Maksudnya:

“Dan Allah mewajibkan manusia mengerjakan ibadat haji dengan mengunjungi Baitullah, iaitu sesiapa yang mampu sampai kepada-Nya.”

(Surah ali-Imran: 97)
Lafaz ‘الاسْتِطَاعَةُ’ yakni berkemampuan, yang dimaksudkan pada firman Allah SWT di atas bukanlah pada kekuatan jasmani semata-mata. Ini kerana jika yang dikehendaki oleh Allah SWT dengannya ialah kekuatan jasmani, maka ianya tidak perlu disebutkan kerana telah diketahui bahawa Allah SWT tidak pernah membebankan seseorang melainkan dia mampu untuk menggalasnya. (Lihat
Al-Muhalla
, 7/54;
Subul al-Salam
, 2/180)
Imam Ibn Kathir  berkata: “Adapun الاسْتِطَاعَةُ (kemampuan) adalah kemampuan seseorang dari sudut (dia mengerjakan haji) untuk dirinya dan orang lain.” (Lihat
Tafsir al-Quran al-‘Azim
, 1/364)
Dan diriwayatkan hadith daripada Umar R.A, bahawa seorang lelaki bertemu Rasulullah SAW seraya berkata:
يَا رَسُولَ اللَّهِ مَا يُوجِبُ الْحَجَّ قَالَ: الزَّادُ وَالرَّاحِلَةُ
Maksudnya:

“Wahai Rasulullah! Apakah antara sebab yang mewajibkan haji? Baginda bersabda: Ada bekalan dan kenderaan.”
Riwayat al-Tirmizi (813) Ibn Majah (2896)
Dapat difahami melalui hadith di atas, bahawa kadar kemampuan yang mewajibkan seseorang tersebut untuk mengerjakan haji adalah apabila dia mempunyai bekalan makanan dan juga kenderaan untuk pergi dan pulang. (Lihat
Tuhfah al-Ahwazi
, 3/457)
Maksud berkemampuan dengan sendirinya ialah:
Mampu mengadakan bekalan dan perbelanjaan untuk diri dan saraan nafkah mereka yang di dalam tanggungan dan yang ditinggalkan.
Mampu mendapatkan kenderaan pergi dan balik.
Aman perjalanan bagi diri dan harta daripada musuh dan wabak penyakit.
Sihat tubuh badan.
Berkesempatan masa untuk mengerjakan haji dan umrah.
(Lihat
al-Idhah fi Manasik al-Haj
,
1/96;
al-Fiqh al-Manhaji
,
2/123)
Manakala berkemampuan dengan pertolongan orang lain bermaksud seseorang itu telah cukup semua syarat untuk mengerjakan ibadah haji tetapi dia uzur kerana sakit dan tiada harapan sembuh atau terlalu tua dan orang yang telah meninggal dunia dan mampu mengerjakan haji semasa hayatnya. Maka mereka boleh mewakilkan kepada orang lain untuk menunaikan fardhu haji bagi pihak dirinya. (Lihat
al-Fiqh al-Manhaji
,
2/124)
Imam al-Nawawi menyebut:
Istita’ah
 (kemampuan) terbahagi kepada dua jenis iaitu
Istita’ah
 secara langsung dengan dirinya, dan
istita’ah
 yang terhasil daripada orang lain. istita’ah yang terhasil daripada orang lain ialah seseorang yang tidak mampu daripada melakukan haji dengan dirinya sendiri dengan sebab kematian, kecacatan, atau sakit yang tidak ada harapan sembuh atau yang amat tua sehingga tidak mampu tetap atas tunggangan atau kenderaan kecuali dalam keadaan yang sukar. Orang yang tidak mampu seperti ini yang masih hidup dinamakan dengan
ma’dhub
 (معضوب). Harus bagi waris dan orang asing melakukan haji untuknya, sama ada dia meninggalkan wasiat atau tidak. Manakala golongan yang ma’dhub, maka tidak sah haji yang diwakilkan untuknya tanpa mendapat keizinan daripadanya. Diwajibkan baginya untuk mewakilkan haji bagi pihaknya sekiranya dia mempunyai harta dan kewangan yang boleh mengupah sesiapa yang melakukan haji bagi pihaknya. Ini pun jika sekiranya hartanya itu mempunyai lebihan daripada keperluan yang khusus pada tempoh hari yang diupahnya secara khas, sama ada dia mengupah penunggang atau berjalan kaki dengan syarat dia redha dengan upah semasa.” (Lihat
al-Idhah fi Manasik al-Hajj wa al-Umrah,
 hlm. 100-102)
Muzakarah Haji Peringkat Kebangsaan pernah mengeluarkan beberapa resolusi berkaitan kemampuan dalam melaksanakan ibadah haji. Kami nukilkan sebahagian resolusi yang pernah diputuskan berkaitan istita’ah seperti berikut:
Mendapatkan kuota termasuk salah satu syarat
istita’ah
dalam melaksanakan ibadah haji. Resolusi Muzakarah Haji Peringkat Kebangsaan kali ke-26 Musim Haji 1432H/2011 memutuskan bahawa; (i) Berdasarkan fiqh awlawiyat, demi meraikan peruntukan kuota hendaklah memberikan keutamaan kepada orang yang belum pernah mengerjakan haji.
(ii) Mendapatkan kuota haji dikira sebagai syarat istita’ah (Lihat
Resolusi Muzakarah Haji Peringkat Kebangsaan Ke-26 Musim Haji 1432/2011, 2011
)
Istita’ah
amniah
(اسْتِطَاعَةٌ أَمْنِيَّةٌ) (keamanan dan keselamatan) dalam ibadat haji merangkumi keselamatan dalam aspek berikut: nyawa; harta; kehormatan; kesihatan; perjalanan; tempat tinggal di Tanah Suci; dan pelaksanaan ibadat haji. (Lihat
Resolusi Muzakarah Haji Peringkat Kebangsaan Ke-37
)
[1]

Kesimpulan
Kami berpandangan bahawa, syarat berkemampuan yang telah ditetapkan oleh syara‘ haruslah diteliti dan ditepati oleh mana-mana bakal haji bagi mengelakkan sebarang kesusahan dan keuzuran ketika melaksanakan ibadah haji. Ini kerana para jemaah haji memerlukan satu persiapan yang rapi sebelum melaksanakan ibadah haji agar haji yang dilaksanakan itu dapat dilakukan dalam keadaaan tenang dan tenteram.
Justeru, kami menyarankan kepada mana-mana jemaah haji untuk mempersiapkan diri dari segi jasmani dan rohani secara rapi sebelum berangkat menjadi tetamu Allah di Tanah Haram.
Akhir sekali, marilah kita berdoa semoga kita dijauhi dan dilindungi oleh Allah SWT daripada perkara-perkara yang dimurkai olehNya seterusnya hidup dibawah rahmat-Nya. Amin.
[1]
 https://prod-th-assets.s3.ap-southeast-1.amazonaws.com/pdf/tab-content/0/2021-02-15/RESOLUSI%20MHPK%20KE%2037_15022021.pdf?Bjfmv45kJ3YAKcBHPe9Gn4nGzr1cBGi3=
Bertarikh: 16 Mei 2023 bersamaan 27 Syawal 1444H


#152 Terima Wakaf Bukan Islam

Soalan
Adakah dibolehkan menerima wakaf daripada bukan islam?
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Wakaf menurut
Kamus Dewan Edisi Keempat
 ialah sesuatu yang diberikan untuk kegunaan orang ramai atau sesuatu yang diuntukkan bagi keperluan yang berkaitan dengan agama Islam. Sebagai contoh, tanah wakaf ialah tanah yang diuntukkan bagi keperluan agama seperti untuk perkuburan, mendirikan masjid, dan lain-lain.
Menurut Ibn Manzdur, wakaf berasal dari bahasa Arab iaitu al-
waqf
(الوَقَف), iaitu nama terbitan (
masdar
) dari kata kerja
waqafa
(وَقَفَ). Ia mempunyai pelbagai makna mengikut tujuan dan penggunaan ayat itu sendiri. Dari segi bahasa, waqf membawa maksud berhenti (السَكن), menegah (المَنع) dan menahan (الحَبس).
[1]
Dari segi istilah wakaf adalah menahan benda agar tidak dimiliki serta agar manfaatnya boleh disedekahkan. Maka jadilah pemilikan harta tersebut beralih kepada pemilikan Allah SWT.
[2]
Dr. Wahbah al-Zuhayli menyebut, wakaf ialah menahan harta benda yang kekal zatnya serta boleh dimanfaatkan bagi tujuan kebajikan dan ia diserahkan kepada pihak yang telah ditentukan dengan harapan ia dapat mendekatkan diri kepada Allah SWT.
[3]
Agama Islam amat menggalakkan amalan wakaf dalam kalangan umat Islam itu sendiri. Dari segi istilah, wakaf bermaksud menahan sesuatu harta yang tidak susut fizikalnya serta boleh digunakan dan diambil manfaat darinya dengan cara menyerahkan hak miliknya kepada seorang pengguna yang harus dan wujud.
[4]
Menjawab kepada persoalan di atas,
hukum menerima harta wakaf daripada Bukan Islam adalah dibolehkan dan sah penerimaan tersebut
. Hal ini termasuklah wakaf yang diberikan kepada masjid-masjid walaupun perbuatan tersebut bukan berniat mendekatkan diri (taqarrub) kepada Allah SWT.
[5]
Perkara ini adalah berdasarkan kepada hadis daripada Anas bin Malik RA, Nabi SAW bersabda:
إِنَّ اللَّهَ لاَ يَظْلِمُ مُؤْمِنًا حَسَنَةً يُعْطَى بِهَا فِي الدُّنْيَا وَيُجْزَى بِهَا فِي الآخِرَةِ وَأَمَّا الْكَافِرُ فَيُطْعَمُ بِحَسَنَاتِ مَا عَمِلَ بِهَا لِلَّهِ فِي الدُّنْيَا حَتَّى إِذَا أَفْضَى إِلَى الآخِرَةِ لَمْ تَكُنْ لَهُ حَسَنَةٌ يُجْزَى بِهَا
Maksudnya:
 “
Allah tidak akan mengabaikan kebaikan seorang mukmin, dia akan diberi ganjaran di dunia dan juga di akhirat. Orang kafir pula akan menerima ganjaran kebaikan yang mereka lakukan kerana Allah semasa di dunia sahaja. Adapun di akhirat kelak, tiada apa-apa habuan dan ganjaran kebaikan untuknya.”

[6]
Berdasarkan kepada hadith di atas, seorang Bukan Islam akan mendapat ganjaran di dunia sesuai dengan wakaf atau kebaikan yang dilakukan tersebut. Namun begitu, dia tidak akan beroleh apa-apa kebaikan atau pahala di akhirat kelak.
[7]
Berdasarkan persoalan ini,
kami melihat adalah dibolehkan untuk menerima harta wakaf daripada bukan Islam sekalipun dalam perkara-perkara yang melibatkan masjid
. Hal ini kerana Bukan Islam juga adalah termasuk dalam golongan yang berhak untuk bersedekah. Justeru, penerimaan harta wakaf daripada Bukan Islam ini adalah dibolehkan.
Semoga dengan penjelasan yang diberikan ini mampu memberi kefahaman kepada kita semua dalam menjalani kehidupan ke arah yang lebih baik. Amin.
Wallahua`lam.
Bertarikh 2 Disember 2021 M bersamaan  27 Rabiul Akhir 1443 H

[1]
 Lihat
Lisan al-‘Arab
, 9/359
[2]
 Lihat
al-Ta’rifat
, 1/85
[3]
 Lihat
al-Fiqh al-Islami wa Adillatuh
, 8/155
[4]
 Lihat
Mughni al-Muhtaj
, 2/376
[5]
 Lihat
Hasyiah al-Baijuri,
 2/80
[6]
 Riwayat Muslim (2808)
[7]
 Lihat
al-Fiqh al-Manhaji,
 3/183
-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli


#1518: Hukum Haji Bagi Orang Buta

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Adakah ditaklifkan ibadah haji ke atas orang yang buta?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Antara syarat wajib bagi seseorang itu dalam melaksanakan ibadah haji adalah berkemampuan (الاسْتِطَاعَةُ). Oleh itu, jika syarat ini tidak dipenuhi oleh seorang mukallaf, maka tidak tertakliflah kefardhuan haji ke atas dirinya. Hal ini jelas berdasarkan firman Allah SWT:
لَا يُكَلِّفُ اللَّـهُ نَفْسًا إِلَّا وُسْعَهَا
Maksudnya:
“Allah tidak akan memberati seseorang melainkan apa yang terdaya olehnya.”

(Surah al-Baqarah: 286)
Ayat ini menyatakan bahawa Allah SWT tidak meletakkan sesuatu bebanan kepada hamba-hambanya dengan sesuatu perkara yang tidak mampu dikerjakan oleh hamba-hambanya, bahkan sifat kemurahan-Nya memberikan kemudahan kepada manusia dalam setiap perkara. Mereka diberikan bebanan yang mampu mereka kerjakan bahkan tidak sukar untuk mereka laksanakan. (Lihat
Tafsir al-Maraghi
, 2/672-673)
Merujuk kepada persoalan di atas, jika seseorang yang buta itu mempunyai kemampuan dari segi fizikal untuk menunaikan manasik haji, begitu juga harta yang mencukupi bagi perkara tersebut serta pembimbing yang akan membimbingnya sepanjang ibadah haji sekalipun dengan membayarnya upah, maka dalam hal ini haji adalah diwajibkan ke atas dirinya, dan tidak boleh digantikan dengan orang lain bagi pihaknya (yakni badal haji).
Mengenai hal ini, Imam al-Nawawi menyatakan dalam kitabnya, para ashab kami (ulama mazhab Syafi‘i) berpendapat, sekiranya orang buta itu mempunyai bekalan dan kenderaan serta orang yang akan memimpin dan membimbingnya ketika turun, menunggangi kenderaan dan turun daripadanya, begitu juga orang buta itu mampu untuk duduk atau berada di atas kenderaan tanpa sebarang kesusahan, maka dia wajib menunaikan haji. Demikianlah juga bagi orang yang terputus kedua tangan dan kedua kakinya, tidak boleh untuknya mengupah orang lain bagi mengerjakan haji bagi pihak mereka dalam hal ini. Sekiranya dia tidak demikian (yakni tidak mempunyai bekalan, kenderaan serta orang yang akan membimbingnya), maka dia tidak wajib menunaikan haji dengan sendirinya. Inilah pendapat yang sahih dalam mazhab Syafi‘i dan ini juga merupakan pendapat Abu Yusuf, Muhammad dan Imam Ahmad.
Ulama mazhab Syafi‘i berhujah dengan menyatakan bahawa orang yang pada gambaran pertama mampu untuk duduk atau berada di atas kenderaan, maka dia menyerupai orang yang melihat. Al-Mawardi mengqiyaskannya dengan orang yang tidak mengetahui jalan dan perbuatan-perbuatan haji serta dengan orang yang tuli, maka kedua-duanya wajib menunaikan haji secara sepakat para ulama, begitu juga kedua-duanya wajib menunaikan solat Jumaat, sekiranya ada orang yang akan membimbing atau menjadi penunjuk arah mereka. Al-Rafi‘i menyebutkan, pembimbing atau orang yang menjadi penunjuk arah pada hak orang buta adalah seperti mana mahram pada hak kaum wanita. Maknanya, pada kewajipan untuk mengupahnya ada dua pendapat dalam kalangan ulama mazhab Syafi‘i, dan pendapat yang paling sahih, ia adalah wajib. Inilah pendapat jumhur ulama. (Lihat
Majmu‘ Syarh al-Muhazzab
, 7/85).
Begitu juga Ibn al-‘Arabi turut menyebutkan, kewajipan haji tidak gugur daripada orang buta kerana adanya kebarangkalian untuknya sampai ke al-Bait (Kaabah), maka terhasil baginya sifat istita‘ah (kemampuan) sebagaimana terhasil baginya kewajipan solat Jumaat dengan adanya pembimbing atau orang yang akan menjadi penunjuk arah kepada perkara tersebut. (Lihat
Ahkam al-Quran
, 1/380).
Kesimpulannya
Justeru,
kami berpendapat bahawa seseorang yang buta yang memenuhi syarat-syarat wajib haji adalah tetap wajib untuk melaksanakan ibadah haji dengan syarat mereka ditemani oleh pembimbing yang dapat membimbing mereka sepanjang melakukan ibadah tersebut sama ada daripada kalangan ahli keluarga mahupun orang lain
. Pembimbing itu pula terbahagi kepada dua, sama ada mereka yang secara sukarela mahu membimbing orang buta tersebut atau mereka yang dibayar upah untuk menjadi pembimbing orang buta sepanjang melakukan ibadah haji itu.
Namun, jika orang buta itu tidak mendapati seseorang yang boleh menjadi pembimbingnya secara sukarela sepanjang melakukan ibadah haji itu, maka dia hendaklah mencari pembimbing dan membayar perkhidmatan yang diberikan oleh pembimbing tersebut sepanjang melaksanakan ibadah haji. Jika dia tidak mampu membayar perkhidmatan atau upah buat orang yang menjadi pembimbing, maka barulah kefardhuan haji itu tergugur daripadanya, sehinggalah dia mampu untuk mengadakan pembimbing bagi dirinya.
Akhir sekali, marilah kita berdoa semoga kita dijauhi dan dilindungi oleh Allah SWT daripada perkara-perkara yang dimurkai oleh-Nya seterusnya hidup dibawah rahmat-Nya. Amin.
Bertarikh: 16 Mei 2023 bersamaan 27 Syawal 1444H


#1520: Hukum Kanak-Kanak yang Belum Mumayyiz Mengumpul Anak Batu untuk Dirinya Sendiri

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Adakah dibolehkan bagi kanak-kanak yang belum mumayyiz untuk mengutip anak batu atau walinya yang perlu mengutip baginya?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Dalam melaksanakan ibadah haji, terdapat rukun-rukun dan wajib-wajib haji yang harus disempurnakan bagi setiap jemaah haji. Namun begitu, terdapat juga jemaah haji yang dikira tidak mampu untuk melaksanakan kerja-kerja haji tersebut yang merangkumi golongan kanak-kanak dan wanita yang hamil. Walau bagaimanapun, kerja-kerja haji haruslah dilaksanakan dengan sempurna oleh sesiapa sekalipun. Ini berdasarkan firman Allah SWT:
وَأَتِمُّوا الْحَجَّ وَالْعُمْرَةَ لِلَّـهِ
Maksudnya:
“Dan sempurnakanlah ibadah Haji dan Umrah kerana Allah.”
(Surah al-Baqarah: 196)
Menurut Syeikh al-Maraghi dalam tafsirnya menerangkan bahawa ayat ini menyuruh setiap para jemaah haji dan umrah untuk mengerjakan ibadah tersebut dengan sempurna dan lengkap secara lahiriah (luaran). Ia dilakukan dengan menunaikan syariat dan rukun menurut yang sepatutnya. Sementara secara batiniah (dalaman) pula, ia dilaksanakan dengan penuh ketakwaan dan keikhlasan kepada Allah SWT. (Lihat
Tafsir al-Maraghi
, 1/393)
Merujuk kepada persoalan di atas, dibolehkan bagi kanak-kanak yang belum mumayyiz untuk mengutip batu-batu kecil dan melontarnya dengan kudratnya sendiri (tanpa bantuan orang lain).
Syeikh Abdul Aziz bin Baz Rahimahullah ketika ditanyakan mengenai status hadith, yang menyebutkan bahawa para sahabat bertalbiyah dan melontar jamrah mewakili anak-anak mereka, lalu beliau menjawab: “Pada sanadnya kritikan, akan tetapi tiada masalah untuk melontar bagi pihak kanak-kanak dan mereka yang uzur, hal yang demikian kerana para sahabat melontar bagi pihak kanak-kanak dan semisal mereka perempuan dan lelaki yang uzur. Ini merupakan kaedah syara‘ pada perkara seperti ini yang boleh digantikan (diwakilkan). (Lihat
Majmu‘ Fatawa
, 16/378)
Namun begitu, jika dilihat secara praktikal pada hari ini, alhamdulillah suasana melontar ketika musim haji walaupun penuh sesak, tetapi terkawal dengan sistem dan waktu yang diperuntukkan kepada jemaah haji mengikut negara atau tempat-tempat tertentu. Begitu juga, sekarang ini, sudah ada banyak tingkat untuk menuju ke tempat melontar. Justeru, boleh kanak-kanak melontar, tetapi jika wali merasa perlu untuk melontar bagi pihak anak-anaknya, maka hukumnya tidaklah mengapa dan dibolehkan. Oleh yang demikian, seelok-eloknya pihak walilah yang perlu memungut dan memberikan kepada kanak-kanak tersebut untuk melakukan lontaran ataupun pihak wali itu sendiri yang mewakili kanak-kanak tersebut dalam melakukan lontaran.
Kesimpulan
Dalam isu ini, kami berpandangan bagi mereka yang membawa kanak-kanak kecil dalam melaksanakan ibadah haji, sebaik-baiknya kanak-kanaklah yang melontarkan untuk diri mereka sendiri yang ditemani oleh wali atau penjaganya. Ini kerana, kudrat dan kekuatan yang ada pada kanak-kanak yang belum mumayyiz adalah tidak sesuai dan tidak mencukupi dalam melaksanakan ibadah tersebut. Justeru, kepekaan kepada isu ini bagi pihak ibu bapa haruslah ditingkatkan bagi mereka yang berkenaan.
Akhir sekali, marilah kita berdoa semoga kita dijauhi dan dilindungi oleh Allah SWT daripada perkara-perkara yang dimurkai oleh-Nya seterusnya hidup dibawah rahmat-Nya. Amin.
Bertarikh: 16 Mei 2023 bersamaan 27 Syawal 1444H


#1519: Tahallul dengan Mencabut Rambut Tanpa Menggunakan Gunting atau Pencukur

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Apakah hukum tahallul dengan mencabut rambut secara terus tanpa menggunakan gunting atau pencukur?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Tahallul ialah perbuatan membebaskan diri daripada ihram dengan melakukan segala amalan yang dituntut di dalam rukunnya dengan mencukur atau memendekkan rambut. Bercukur merangkumi semua perbuatan memotong rambut. Ia termasuk menggunting tiga helai rambut atau lebih, mencabut atau memendekkannya walau sekadar mana dan dengan apa-apa alat sekalipun. Ia merupakan rukun menurut pendapat yang sahih dalam Mazhab Syafie. (Lihat
al-Fiqh al-Manhaji
, 2/142)
Antara cara tahallul yang terbaik dan mengikut sunnah ialah dengan bercukur rambut di kepala secara keseluruhannya ketika bertahallul haji atau umrah. Hal ini berdasarkan hadith yang diriwayatkan oleh Abdullah bin Umar R.Anhuma, bahawa Rasulullah SAW bersabda:
«اللَّهُمَّ ارْحَمِ الْمُحَلِّقِينَ» قَالُوا: وَالْمُقَصِّرِينَ يَا رَسُولَ اللَّهِ، قَالَ: «اللَّهُمَّ ارْحَمِ الْمُحَلِّقِينَ» قَالُوا: وَالْمُقَصِّرِينَ يَا رَسُولَ اللَّهِ، قَالَ: «وَالْمُقَصِّرِينَ». وَقَالَ اللَّيْثُ: حَدَّثَنِي نَافِعٌ: «رَحِمَ اللَّهُ الْمُحَلِّقِينَ» مَرَّةً أَوْ مَرَّتَيْنِ. قَالَ: وَقَالَ عُبَيْدُ اللَّهِ: حَدَّثَنِي نَافِعٌ، وَقَالَ فِي الرَّابِعَةِ: «وَالْمُقَصِّرِينَ»
Maksudnya:
 “‘اللَّهُمَّ ارْحَمِ الْمُحَلِّقِينَ”
(Ya Allah, rahmatilah orang-orang yang mencukur rambut mereka).” Para sahabat berkata: “Dan (doakanlah rahmat juga buat) orang-orang yang menggunting (rambut mereka), wahai Rasulullah.” Baginda mengucapkan:
 “اللَّهُمَّ ارْحَمِ الْمُحَلِّقِينَ”
(Ya Allah, rahmatilah orang-orang yang mencukur rambut mereka).” Mereka berkata lagi: “Dan (doakanlah rahmat juga buat) orang-orang yang menggunting (rambut mereka), wahai Rasulullah.”  Baginda menyambung: “Dan (rahmati jugalah wahai Allah) orang-orang yang menggunting (rambut mereka).” Al-Laith berkata, Nafi‘ menyampaikan kepadaku, bahawa Baginda mengucapkan: “Semoga Allah merahmati orang-orang yang mencukur (rambut mereka).” Baginda mengucapkannya sebanyak dua atau tiga kali. Dia berkata: ‘Ubaidullah berkata: Nafi‘ menyampaikan kepadaku: Baginda berkata pada kali keempat: “Dan (rahmati jugalah wahai Allah) orang-orang yang menggunting (rambut mereka).
”
Riwayat al-Bukhari (1727) dan Muslim (1301)
Terdapat kelebihan atau hikmah di sebalik keharusan memotong rambut apabila bertahallul, di antaranya:
Sebagai bentuk ketaatan atas perintah agama serta mengikuti Nabi SAW ketika Baginda melaksanakan ibadah Haji.
Sebagai suatu Syi’ar agama atas sempurnanya melaksanakan ibadah Haji dan Umrah. dan bukannya dengan niat riya’ atau ‘ujub.
Sebagai simbol akan gugurnya dosa. Sebagaimana dalam hadith yang menyebut setiap rambut yang digugurkan maka dia mendapat kebaikan dan gugur bersamanya dosa.
Hal ini sebagaimana riwayat daripada Abdullah bin Umar R.Anhuma, Rasulullah SAW berkata kepada lelaki Ansar:
وأَمّا حِلاقُكَ رَأْسِكَ؛ فَلكَ بكلِّ شَعْرَةٍ حَلَقْتَها حسنةُ، وتُمْحى عَنْكَ بِها خَطِيئَةٌ
Maksudnya:
 “
Mengenai cukur rambutmu (ketika tahallul), setiap helai rambut yang kamu cukur akan menjadi pahala untukmu, dan ia akan menghapuskan dosa-dosamu dengan setiap helai rambut yang ia cukur.
” (Lihat
al-Jami’ al-Sahih li al-Sunan wa al-Masanid
, 7/303)
Berdasarkan persoalan di atas,
hukum mencabut rambut adalah sah dengan syarat rambut yang dicabut itu tidak kurang daripada tiga helai kerana hasil tahallul dengan menanggalkan rambut dengan apa jua cara sekalipun.
Dalam kitab
Fiqh al-Manhaji
, dinyatakan bahawa syarat-syarat bercukur ialah:
Pertama:
Tidak bercukur mendahului waktunya.
Kedua:
 Tidak kurang daripada tiga helai rambut sama ada bercukur atau menggunting. Ini menurut pendapat yang sahih berdasarkan firman Allah SWT tentang orang yang beriman:
مُحَلِّقِينَ رُؤُوسَكُمْ وَمُقَصِّرِينَ
Maksudnya:
“
Dengan mencukur kepala kamu, dan kalau (tidak pun) menggunting sedikit rambutnya
.”
(Surah al-Fath: 27)
Perkataan kepala dalam ayat tersebut bermaksud rambut. Ini kerana kepala tidak boleh dicukur. Begitu juga, perkataan rambut (الشعر) ialah kata jamak dan sekurang-kurangnya tiga helai.
Ketiga
: Rambut yang dicukur hendaklah di bahagian kepala. Justeru, tidak memadai mencukur rambut pada janggut, misai dan sebagainya. Bagi kaum wanita, ijma’ ulama’ menyatakan bahawa mereka hanya disuruh bergunting dan tidak disuruh bercukur. (Lihat
 al-Fiqh al-Manhaji
, 2/143)
Maksud bergunting ialah memotong rambut tanpa mencabut pangkalnya. Bercukur dan menggunting itu bukanlah tertentu dengan keduanya sahaja, malah yang dimaksudkan dengan menghilangkan rambut itu ialah menghilangkan dengan apa jua cara sekalipun sama ada dengan cara bercukur, memotong pendek, mencabut, membakar atau menggunting.” (Lihat
I‘anah al-Talibin
, 2/291)
Merujuk kepada persoalan di atas, hukum bertahallul dengan cara mencabut rambut tanpa menggunakan sebarang alat
adalah dibolehkan dan sah
 tahallul tersebut. Namun begitu, perlu diingatkan bahawa sekurang-kurangnya tiga helai rambut yang harus dicabut. Begitu juga, elakkan daripada yang menyakitkan seperti mencukur atau bergunting, sudah pasti tidak sakit ketika bertahallul.
Kesimpulan
Dalam hal ini, kami berpandangan bahawa dibolehkan untuk bertahallul dengan cara mencabut terus rambut sekurang-kurang tiga helai. Ini kerana, dalil yang menunjukkan kepada arahan ini adalah secara umum tidak dinyatakan kaedah yang jelas berkenaan hal tersebut. Justeru, mana-mana kaedah yang mencapai maksud tahallul tersebut adalah
 sah
 dan
dibolehkan
. Walaubagaimanapun, kaedah cukur dan tahallul yang terbaik dan paling afdhal adalah dengan mencukur keseluruhan rambut sebagaimana yang didoakan oleh Rasulullah SAW.
Justeru, dalam hal ini, kami menyarankan para jemaah haji dan umrah untuk menggunakan alat seperti gunting atau pisau cukur dalam melaksanakan ibadah ini kerana dibimbangi perkara seperti mencabut ini akan menyusahkan dan merumitkan lagi jemaah haji. Ini jelas berdasarkan firman Allah SWT:
يُرِيدُ اللَّـهُ بِكُمُ الْيُسْرَ وَلَا يُرِيدُ بِكُمُ الْعُسْرَ
Maksudnya:
“(Dengan ketetapan yang demikian itu) Allah menghendaki kamu beroleh kemudahan, dan Dia tidak menghendaki kamu menanggung kesukaran.”
(Surah al-Baqarah: 185)
Akhir sekali, marilah kita berdoa semoga kita dijauhi dan dilindungi oleh Allah SWT daripada perkara-perkara yang dimurkai oleh-Nya seterusnya hidup dibawah rahmat-Nya. Amin.
Bertarikh: 16 Mei 2023 bersamaan 27 Syawal 1444H